# หน้าปก [Cover]



# หน้าชื่อเรื่อง[Title Page]

**พระประสงค์**

**และ**

**พินัยกรรม**

**ของ**

**พระอับดุลบาฮา**

[The Will and Testament of ‘Abdu’l-Bahá]

แปลอย่างไม่เป็นทางการโดยน.พ.ธวัชชัย วิสุทธิมรรค (กันยายน 2563)

[Provisional Translation by Dr.Tawatchai Wisoodthimark (September 2020)]

[ดาวน์โหลดเวอร์ชั่นภาษาอังกฤษ
[Download English language versions]](https://www.bahai.org/library/authoritative-texts/abdul-baha/will-testament-abdul-baha/)

[เว็บไซต์อย่างเป็นทางการ
ของชุมชนบาไฮประเทศไทย](https://www.bahai.or.th/)

[[Thai Bahá'í Official Website]](https://www.bahai.or.th/)

[International Bahá'í Website
in English and other languages](http://www.bahai.org/)

**ศาสนาบาไฮ**

[Bahá'í Faith]

# สารบัญ[Table of Contents]

[หน้าปก [Cover] 1](#_Toc52980088)

[หน้าชื่อเรื่อง [Title Page] 2](#_Toc52980089)

[สารบัญ [Table of Contents] 3](#_Toc52980090)

[พระประสงค์และพินัยกรรมของพระอับดุลบาฮา [The Will and Testament of ‘Abdu’l-Bahá] 4](#_Toc52980091)

[ภาคที่หนึ่ง [Part 1] 4](#_Toc52980092)

[ภาคที่สอง [Part 2] 17](#_Toc52980093)

[ภาคที่สาม [Part 3] 23](#_Toc52980094)

# พระประสงค์และพินัยกรรมของพระอับดุลบาฮา[The Will and Testament of ‘Abdu’l-Bahá]

## ภาคที่หนึ่ง[Part 1]

ต่อไปนี้คือธรรมจารึกและพินัยกรรมของพระอับดุลบาฮา

ความสรรเสริญทั้งปวงมีแด่พระองค์ พระผู้ซึ่งด้วยโล่แห่งพระปฏิญญาของพระองค์ ทรงคุ้มกันวิหารแห่งศาสนาของพระองค์จากลูกดอกแห่งความสงสัย พระผู้ซึ่งด้วยกองทัพแห่งพินัยกรรมของพระองค์ ทรงปกปักรักษาเขตคุ้มครองของกฎที่เป็นคุณที่สุดของพระองค์ และคุ้มครองหนทางตรงที่เรืองรองของพระองค์ ซึ่งโดยวิธีนี้ทรงหยุดยั้งการโจมตีของพวกละเมิดพระปฏิญญา ที่คุกคามเข้ามาบ่อนทำลายอาคารของพระองค์ พระผู้ทรงเฝ้าระวังที่มั่นอันแข็งแกร่งและศาสนาที่รุ่งโรจน์ของพระองค์ โดยการเกื้อหนุนของบรรดาผู้ที่ไม่กระทบกระเทือนจากการใส่ร้ายของผู้ใส่ร้าย บรรดาผู้ที่ไม่มีการเร่งเร้า ความรุ่งโรจน์และอำนาจทางโลกใด สามารถทำให้หันเหไปจากพระปฏิญญาของพระผู้เป็นเจ้าและพินัยกรรมของพระองค์ ที่สถาปนาไว้อย่างมั่นคงโดยวจนะที่ชัดเจนและแจ่มแจ้ง ซึ่งลิขิตและเปิดเผยโดยปากกาที่รุ่งโรจน์ของพระองค์ และบันทึกไว้ในธรรมจารึกที่เก็บรักษาไว้

การแสดงความเคารพและการสรรเสริญ พระพรและความรุ่งโรจน์ สถิตอยู่กับกิ่งปฐมของ**พฤกษาสวรรค์ที่ศักดิ์สิทธิ์** ที่อ่อน เขียว และงอกงามอย่างวิสุทธิ์ออกมาจาก**พฤกษาพิสุทธิ์คู่** ซึ่งเป็นไข่มุกที่วิเศษสุด ไม่มีที่เหมือนและประเมินค่าไม่ได้ ที่เปล่งประกายมาจากทะเลคู่ที่สาดซัด, สถิตอยู่กับแขนงทั้งหลายของ**พฤกษาแห่งความวิสุทธิ์** หน่อทั้งหลายของ**พฤกษาสวรรค์** บรรดาผู้ที่ยึดมั่นและมั่นคงในพระปฏิญญาในยุคแห่งความแบ่งแยกอย่างหนัก, สถิตอยู่กับพระหัตถ์ (เสา) ศาสนาของพระผู้เป็นเจ้าที่ได้กระจายสุคนธรสสวรรค์ไปกว้างไกล ยืนยันข้อพิสูจน์ของพระองค์และประกาศศาสนาของพระองค์ ตีพิมพ์กฎของพระองค์ไปกว้างไกล ปล่อยวางจากทุกสิ่งนอกจากพระองค์ สนับสนุนความชอบธรรมในโลกนี้ และจุดไฟแห่งความรักของพระผู้เป็นเจ้าในหัวใจและวิญญาณของคนรับใช้ทั้งหลายของพระองค์, สถิตอยู่กับบรรดาผู้ที่เชื่อ วางใจ และแน่วแน่ในพระปฏิญญาของพระองค์ และไปตามแสงสว่างที่ส่องมาจากอรุโณทัยแห่งการนำทางของพระผู้เป็นเจ้าหลังจากที่เราล่วงลับไป เพราะดูซิ! เขาคือกิ่งที่วิสุทธิ์และศักดิ์สิทธิ์ ที่แตกออกมาจาก**พฤกษาพิสุทธิ์คู่** ขอความสุขสวัสดีจงมีแด่ผู้ที่แสวงหาชายคาภายใต้ร่มเงาของเขาที่ทอดเงามาบนมวลมนุษยชาติ

ดูกร พวกเจ้าผู้เป็นที่รักยิ่งของพระผู้เป็นนาย! ที่ยิ่งใหญ่ที่สุดในสิ่งทั้งปวงคือการคุ้มครองศาสนาที่แท้จริงของพระผู้เป็นเจ้า การปกปักรักษากฎของพระองค์ การพิทักษ์รักษาความมุ่งหมายของพระองค์ และการรับใช้พระวจนะของพระองค์, ดวงวิญญาณเป็นหมื่นได้หลั่งเลือดศักดิ์สิทธิ์ของตนในหนทางนี้ พวกเขาสละชีวิตที่ล้ำค่าเป็นพลีแด่พระองค์ รีบไปยังสนามแห่งการสละชีวิตที่รุ่งโรจน์อย่างดื่มด่ำในความปีติที่วิสุทธ์ ชูธงของศาสนาของพระผู้เป็นเจ้า และเขียนวจนะแห่งเอกภาพสวรรค์ของพระองค์ด้วยเลือดของตนบนธรรมจารึกของโลก, อกศักดิ์สิทธิ์ของพระผู้ทรงความประเสริฐ (ขอให้ชีวิตของเราเป็นพลีแด่พระองค์) ถูกทำให้เป็นเป้าของลูกดอกมากมายแห่งทุกขเวทนา และในมาซินดารอนเท้าที่วิสุทธิ์ของพระผู้ทรงความงามอับฮา (ขอให้ชีวิตของเราเป็นพลีสำหรับบรรดาผู้เป็นที่รักของพระองค์) ถูกเฆี่ยนด้วยแส้อย่างสาหัสจนเลือดออกเป็นแผลที่เจ็บปวด, คอของพระองค์ถูกล่ามโซ่เป็นเชลยและเท้าของพระองค์ถูกใส่ตรวน ทุกชั่วโมงเป็นเวลาห้าสิบปี มีบททดสอบและความหายนะใหม่ๆ บังเกิดกับพระองค์ มีความทุกข์ทรมานและความพะวงใหม่ๆ กลุ้มรุมพระองค์, หนึ่งในนั้นคือ : หลังจากที่ทรงประสบกับความผันแปรของโชคชะตา พระองค์กลายเป็นคนเร่ร่อนไร้ที่อยู่ และยังคงตกเป็นเหยื่อของความทุกข์ร้อนและความลำบากใหม่ๆ ในอิรัก**ดวงตะวัน**ของโลกเจอกลลวงของประชาชนแห่งความประสงค์ร้ายจนถูกบดบังความอำไพ, ต่อมาพระองค์ถูกเนรเทศไปยังเมืองที่ยิ่งใหญ่ (คอนสแตนติโนเปิ้ล) และจากนั้นไปยังดินแดนแห่งความลึกลับ (อเดรียโนเปิ้ล) จากที่นั่นซึ่งทรงถูกประทุษร้ายอย่างสาหัส ในที่สุดพระองค์ถูกส่งตัวไปยังคุกที่ยิ่งใหญ่ที่สุด (อัคคา), พระองค์ผู้ซึ่งโลกประทุษร้าย (ขอให้ชีวิตของเราเป็นพลีสำหรับบรรดาผู้เป็นที่รักของพระองค์) ถูกเนรเทศสี่ครั้งจากเมืองหนึ่งไปอีกเมืองหนึ่ง จนกระทั่งสุดท้ายแล้วทรงถูกตัดสินลงโทษให้ถูกกักขังตลอดกาล พระองค์ถูกคุมขังในคุกนี้ ซึ่งเป็นคุกสำหรับนักปล้นบนท้องถนน โจรและฆาตกร ทั้งหมดนี้เป็นเพียงหนึ่งในบททดสอบที่ทรมานพระผู้ทรงความงามที่วิสุทธิ์ ที่เหลือนั้นสาหัสพอกัน

และอีกหนึ่งในบททดสอบของพระองค์คือ ความไม่เป็นมิตร ความอยุติธรรมที่โจ่งแจ้ง ความสามานย์และการก่อกบฏของมีร์ซา ยาห์ยา, ถึงแม้ว่าพระผู้ทรงถูกประทุษร้ายนั้น พระผู้เป็นนักโทษนั้น ได้อบรมเลี้ยงดูเขามาในอ้อมอกของพระองค์เองตั้งแต่วัยแรกเริ่มด้วยความเมตตารักใคร่ ให้การดูแลที่ห่วงใยเขาอย่างล้นเหลือทุกชั่วขณะ เชิดชูนามของเขา คุ้มครองเขาให้พ้นจากเคราะห์ร้ายทุกอย่าง ทรงทำให้เขาเป็นที่รักของบรรดาผู้ที่อยู่ในโลกนี้และโลกหน้า และแม้ว่าด้วยคำเคี่ยวเข็ญและคำแนะนำที่หนักแน่นของพระผู้ทรงความประเสริฐ (พระบ๊อบ) คำเตือนที่ชัดเจนและไม่มีข้อสงสัยของพระองค์ : “จงระวัง จงระวัง เพื่อมิให้สิบเก้าอักษรแห่งการมีชีวิตและสิ่งที่เปิดเผยไว้ในคัมภีร์บายันมาบังเจ้า!” กระนั้นแม้ด้วยคำเตือนนี้มีร์ซา ยาห์ยา ก็ปฏิเสธพระองค์ ปฏิบัติต่อพระองค์อย่างไม่ซื่อ ไม่เชื่อพระองค์ หว่านเมล็ดแห่งความสงสัย ปิดตาของตนต่อท่อนวจนะที่เห็นชัดของพระองค์และหันหนีไป ขอให้เขาพึงพอใจกับสิ่งนี้เถิด! หาใช่เพียงเท่านี้ เขาถึงกับพยายามหลั่งเลือดที่ศักดิ์สิทธิ์ (ของพระบาฮาอุลลาห์) และจากนั้นก่อการเอะอะโวยวายรอบๆ พระองค์ โดยใส่ความพระบาฮาอุลลาห์ว่าประสงค์ร้ายและโหดร้ายต่อตน, เขาปลุกระดมและก่อพายุแห่งการทำอันตรายเช่นไรขณะที่อยู่ในดินแดนแห่งความลึกลับ (อเดรียโนเปิ้ล)! สุดท้ายแล้วเขากระทำสิ่งที่ทำให้ดวงตะวันของโลกถูกเนรเทศมายังคุกที่ยิ่งใหญ่ที่สุดนี้ ถูกประทุษร้ายอย่างเจ็บปวด และพระองค์ลาลับฟ้าไปทางทิศตะวันตกของคุกที่ยิ่งใหญ่นี้

ดูกร พวกเจ้าผู้ยึดมั่นและมั่นคงในพระปฏิญญา! ศูนย์กลางแห่งการปลุกระดม ตัวการสำคัญของการทำอันตรายมีร์ซา โมฮัมหมัด อาลี ได้ออกไปจากใต้เงาของศาสนา ละเมิดพระปฏิญญา เติมแต่งเนื้อหาของพระธรรมศักดิ์สิทธิ์ ทำให้ศาสนาที่แท้จริงของพระผู้เป็นเจ้าสูญเสียอย่างสาหัส ทำให้ประชาชนของพระองค์กระจักกระจาย พยายามทำร้ายพระอับดุลบาฮาด้วยความเคียดแค้นอย่างขมขื่น โจมตีคนรับใช้ธรณีประตูศักดิ์สิทธิ์นี้ด้วยความเป็นอริที่สุด, เขาหยิบทุกลูกดอกขึ้นมาปาปักอกของคนรับใช้ที่ถูกประทุษร้ายนี้ เขาไม่เคยละเลยโอกาสที่จะทำให้เราบาดเจ็บสาหัส เขาไม่เคยละการใช้พิษใดวางยาพิษชีวิตของผู้โชคร้ายนี้, เราขอสาบานต่อพระผู้ทรงความงามอับฮาที่วิสุทธิ์ที่สุด และต่อแสงสว่างที่ส่องมาจากพระผู้ทรงความประเสริฐ (ขอวิญญาณของเราเป็นพลีสำหรับบรรดาคนรับใช้ของทั้งสองพระองค์) ว่า เพราะความสามานย์นี้ บรรดาผู้อยู่อาศัยในปะรำแห่งอาณาจักรอับฮาได้คร่ำครวญ หมู่เทวัญกำลังเศร้าโศก บรรดาหญิงรับใช้อมตะแห่งนภาในพิมานชั้นสูงสุดเปล่งเสียงร้องด้วยความทุกข์โศก คณะทูตสวรรค์ถอนหายใจและเอ่ยคำโอดครวญ, การกระทำของคนสามานย์นี้สาหัสถึงขนาดที่เขาใช้ขวานฟันที่รากของ**พฤกษาวิสุทธิ์** ตีธรรมวิหารของศาสนาของพระผู้เป็นเจ้าอย่างแรง ทำให้ดวงตาของบรรดาผู้เป็นที่รักของพระผู้ทรงความงามที่วิสุทธิ์นองไปด้วยน้ำตาเลือด ปลุกขวัญและให้กำลังใจเหล่าศัตรูของพระผู้เป็นเจ้าที่แท้จริงองค์เดียว หันเหผู้แสวงหาสัจธรรมจำนวนมากมายไปจากศาสนาของพระผู้เป็นเจ้าโดยการปฏิเสธพระปฏิญญาของเขา ฟื้นความหวังที่ถูกทำลายของกลุ่มสาวกของยาห์ยาขึ้นมาใหม่ ทำให้ตัวเองเป็นที่เกลียดชัง ทำให้ศัตรูทั้งหลายของพระนามอันยิ่งใหญ่ที่สุดใจกล้าและโอหัง ละเลยท่อนวจนะที่แน่ชัดและยุติข้อกังขา และหว่านเมล็ดแห่งความสงสัย, หากความเกื้อหนุนที่สัญญาไว้ของพระผู้ทรงความงามบรมโบราณไม่ได้ประทานมาให้คนผู้นี้อย่างกรุณาทุกชั่วขณะ แม้ว่าเขาจะไม่คู่ควร แน่นอนว่าเขาจะทำลาย ไม่เพียงเท่านั้น จะกำจัดศาสนาของพระผู้เป็นเจ้า และบ่อนทำลายอาคารของพระผู้เป็นเจ้า, แต่ขอความสรรเสริญจงมีแด่พระผู้เป็นนาย ความช่วยเหลือให้มีชัยได้รับมาจากอาณาจักรอับฮา กองทัพจากอาณาจักรเบื้องบนรีบประทานชัยชนะมาให้ ศาสนาของพระผู้เป็นเจ้าได้รับการส่งเสริมไปกว้างไกล เสียงร้องเรียกของพระผู้เป็นหนึ่งที่แท้จริงเล่าลือไปทั่ว หูในทุกภูมิภาคเงี่ยฟังพระวจนะของพระผู้เป็นเจ้า ธงของพระองค์คลี่ออก ธงสัญลักษณ์แห่งความวิสุทธิ์โบกสะพัดอย่างตระหง่านและรุ่งโรจน์ และท่อนวจนะสรรเสริญเอกภาพสวรรค์ของพระองค์ได้รับการสวดเป็นทำนอง, บัดนี้ศาสนาที่แท้จริงของพระผู้เป็นเจ้าได้รับการปกป้องและคุ้มครอง กฎของพระองค์ได้รับการพิทักษ์และปกปักรักษา ศาสนาของพระองค์ยังปลอดภัยและมั่นคง เป็นหน้าที่ของทุกคนที่จะยึดมั่นเนื้อหาของท่อนวจนะที่วิสุทธิ์ ชัดเจนและสถาปนาไว้อย่างมั่นคง ซึ่งเปิดเผยไว้เกี่ยวกับเขา, ไม่มีการละเมิดใดที่หนักหนากว่าการละเมิดของเขาที่นึกคิดได้, พระองค์ (พระบาฮาอุลลาห์) ทรงกล่าวว่า พระวจนะของพระองค์นั้นรุ่งโรจน์และวิสุทธิ์ : “บรรดาผู้เป็นที่รักของเราที่เบาปัญญาได้ถือว่าพวกเขาเป็นดังผู้มีส่วนร่วมกับเรา ได้ทำการปลุกระดมในดินแดน และแท้จริงแล้วพวกเขาเป็นตัวอันตราย” จงพิจารณาดูว่าประชาชนพวกนี้เบาปัญญาเช่นไร! พวกเขาที่ได้อยู่ต่อหน้าพระองค์ (พระบาฮาอุลลาห์) และได้เห็นพระพักตร์ของพระองค์ แต่กระนั้นก็ยังเล่าลือการพูดเหลวไหลดังกล่าวไปทั่ว จนกระทั่งพระองค์ทรงกล่าวว่า และวจนะที่ชัดแจ้งของพระองค์นั้นสูงส่ง : “หากเขาออกไปจากใต้เงาของศาสนาชั่วขณะเดียว แน่นอนว่าเขาจะไม่เหลืออะไร” จงใคร่ครวญดู! พระองค์เน้นไว้อย่างไรต่อการเบี่ยงเบนไปชั่วขณะเดียว : กล่าวคือ หากเขาเอียงไปทางขวาหรือซ้ายเท่าเส้นผม การเบี่ยงเบนของเขาจะถูกแสดงให้เห็นชัดเจน และความไม่มีค่าเลยของเขาจะถูกสำแดงให้เห็นชัด, และบัดนี้พวกเจ้ากำลังเห็นแล้วว่า ความพิโรธของพระผู้เป็นเจ้าได้เล่นงานเขาจากรอบด้านอย่างไร และวันแล้ววันเล่าเขากำลังเข้าไปหาการถูกทำลายอย่างรวดเร็วเพียงไร อีกไม่นานพวกเจ้าจะเห็นเขาและพวกที่ร่วมงานกับเขาประสบกับความพินาศอย่างหมดสิ้นทั้งภายนอกและข้างใน

การเบี่ยงเบนใดหรือที่หนักหนากว่าการละเมิดพระปฏิญญาของพระผู้เป็นเจ้า! การเบี่ยงเบนใดหรือที่หนักหนากว่าการแทรกข้อความและเติมแต่งวจนะและท่อนวจนะในพระธรรมศักดิ์สิทธิ์ ดังที่ให้การยืนยันและประกาศโดยมีร์ซา บาดีอุลลาห์! การเบี่ยงเบนใดหรือที่หนักหนากว่าการป้ายสีพระผู้เป็นศูนย์กลางแห่งพระปฏิญญาเอง! การเบี่ยงเบนใดหรือที่จะแจ้งกว่าการกระจายรายงานเท็จและเบาปัญญาให้แพร่หลาย ซึ่งกระแทกธรรมวิหารของพินัยกรรมของพระผู้เป็นเจ้า! การเบี่ยงเบนใดหรือที่สาหัสกว่าการสั่งตายพระผู้เป็นศูนย์กลางแห่งพระปฏิญญา ซึ่งมีวจนะศักดิ์สิทธิ์เป็นหลักฐานสนับสนุนว่า : “ผู้ที่อ้างสิทธิ์ก่อนที่หนึ่งพันปีจะผ่านไป...” ทว่าในสมัยของพระผู้ทรงความงามที่วิสุทธิ์ เขา (โมฮัมหมัด อาลี) ได้กล่าวอ้างเช่นนี้อย่างไม่มียางอาย และถูกพิสูจน์แย้งโดยพระองค์ในลักษณะที่กล่าวมาข้างต้น เนื้อหาคำกล่าวอ้างของเขายังมีอยู่เป็นลายมือของเขาเองและมีตราประทับของเขา, การเบี่ยงเบนใดหรือที่บริบูรณ์กว่าการกล่าวหาบรรดาผู้เป็นที่รักของพระผู้เป็นเจ้าด้วยความเท็จ! การเบี่ยงเบนใดหรือที่ชั่วร้ายกว่าการทำให้พวกเขาถูกจำคุกและคุมขัง! การเบี่ยงเบนใดหรือที่ร้ายแรงกว่าส่งมอบธรรมลิขิตและสารศักดิ์สิทธิ์ให้แก่มือของรัฐบาล เพื่อว่าพวกเขา (รัฐบาล) จะได้ลุกขึ้นด้วยความตั้งใจจะให้ผู้ถูกประทุษร้ายนี้ตาย! การเบี่ยงเบนใดหรือที่รุนแรงกว่าการคุกคามศาสนาของพระผู้เป็นเจ้าให้พินาศ การปลอมแปลงและแต่งเติมจดหมายและเอกสารทั้งหลายหมายใส่ร้าย เพื่อจะทำให้รัฐบาลวุ่นวายใจและตระหนก และนำไปสู่การหลั่งเลือดของผู้ถูกประทุษร้ายนี้ จดหมายและเอกสารดังกล่าวตอนนี้อยู่ในครอบครองของรัฐบาล! การเบี่ยงเบนใดหรือที่น่าแขยงยิ่งกว่าความสามานย์และการก่อกบฏของเขา! การเบี่ยงเบนใดหรือที่น่าละอายกว่าการทำให้การชุมนุมของของประชาชนแห่งความรอดพ้นแตกกระจาย! การเบี่ยงเบนใดหรือที่เสียชื่อกว่าการตีความที่เขลาและเบาปัญญาของประชาชนแห่งความสงสัย! การเบี่ยงเบนใดหรือที่ชั่วช้ากว่าการจับมือกับบรรดาคนแปลกหน้าและศัตรูของพระผู้เป็นเจ้า!

ไม่กี่เดือนก่อนด้วยกันกับคนอื่นๆ เขาผู้ซึ่งละเมิดพระปฏิญญา ได้ตระเตรียมเอกสารหนึ่งที่เต็มไปด้วยการป้ายสีและใส่ร้าย ซึ่งในเอกสารนั้น พระผู้เป็นนายทรงห้าม หนึ่งในข้อกล่าวหาที่ใส่ร้ายคล้ายกันคือ พระอับดุลบาฮาถูกลงความเห็นว่าเป็นศัตรูมรณะ เป็นผู้ปราถนาร้ายต่อกษัตริย์, ข้อกล่าวหาเหล่านี้ทำให้สมาชิกของรัฐบาลของจักรวรรดิวุ่นวาย จนในที่สุดคณะกรรมการไต่สวนถูกส่งมาจากที่ทำการของรัฐบาลของพระราชา และทำการไต่สวนโดยละเมิดทุกกฎเกณฑ์ของความยุติธรรมและความเป็นธรรมที่คู่ควรกับกษัตริย์แห่งจักรวรรดิ ไม่เพียงเท่านั้น เป็นการไต่สวนด้วยความอยุติธรรมอย่างจะแจ้ง, บรรดาผู้ปราถนาร้ายต่อพระผู้เป็นเจ้าที่แท้จริงองค์เดียวมาล้อมรอบคณะกรรมการทุกด้าน อธิบายและขยายความเนื้อหาของเอกสารนั้นอย่างเกินไป ขณะที่พวกเขา (กรรมการของคณะกรรมาธิการ) เองก็หลับหูหลับตาเชื่อ, หนึ่งในการป้ายสีมากมายของพวกเขาคือ คนรับใช้ผู้นี้ได้ชูธงสูงตระหง่านในเมืองนี้ เรียกประชาชนเข้ามาอยู่ด้วยกันภายใต้ธงนี้ สถาปนาอธิปไตยขึ้นมาใหม่สำหรับตนเอง ก่อสร้างที่มั่นอันแข็งแกร่งบนภูเขาคาร์เมล ระดมชนชาติทั้งหมดในดินแดนให้มาอยู่รอบตนและทำให้พวกเขาเชื่อฟังตน ก่อความปั่นป่วนในศาสนาอิสลาม ทำปฏิญญากับกลุ่มสาวกของพระเยซู และพระผู้เป็นเจ้าทรงห้าม มุ่งหวังจะก่อความแตกแยกอย่างร้ายแรงที่สุดในอำนาจที่ยิ่งใหญ่ของกษัตริย์ ขอให้พระผู้เป็นนายคุ้มครองเราให้ปลอดภัยจากความมดเท็จที่สุดโหดดังกล่าว!

ตามบัญชาโดยตรงและศักดิ์สิทธิ์ของพระผู้เป็นเจ้า เราถูกห้ามมิให้กล่าวคำใส่ร้าย ถูกบัญชาให้แสดงออกซึ่งสันติและสัมพันธไมตรี ถูกเคี่ยวเข็ญให้มีความซื่อตรงในการปฏิบัติตน ตรงไปตรงมาและกลมเกลียวกับวงศ์ตระกูลและชนชาติทั้งหมดของโลก เราต้องเชื่อฟังและเป็นผู้ปรารถนาดีต่อรัฐบาลทั้งหลายของดินแดน ถือว่าการไม่จงรักภักดีต่อกษัตริย์ที่ยุติธรรมคือการไม่จงรักภักดีต่อพระผู้เป็นเจ้า และการปรารถนาร้ายต่อรัฐบาลคือการละเมิดศาสนาของพระผู้เป็นเจ้า, ด้วยวจนะสุดท้ายและชี้ขาดเหล่านี้ เป็นไปได้อย่างไรที่บรรดาผู้ถูกคุมขังเหล่านี้จะหมกมุ่นอยู่กับความฟุ้งซ่านที่ไร้สาระดังกล่าว และด้วยถูกกักขังอยู่ พวกเขาจะแสดงออกซึ่งความไม่จงรักภักดีดังกล่าวได้อย่างไร! แต่อนิจจา! คณะกรรมการไต่สวนได้รับรองและยืนยันการป้ายสีเหล่านี้ของน้องชายของเราและบรรดาผู้ปรารถนาร้าย และเสนอคำป้ายสีเหล่านี้ไปยังที่สถิตของพระราชาผู้เป็นประมุข, เวลานี้ในขณะนี้พายุที่รุนแรงกำลังพัดอย่างดุเดือดอยู่รอบๆ นักโทษนี้ ผู้ซึ่งรอคอยความประสงค์ที่การุณย์ของพระราชา ไม่ว่าจะเป็นที่ปรารถนาหรือไม่ ขอพระผู้เป็นนายทรงเกื้อหนุนพระราชาให้มีความยุติธรรมโดยกรุณาธิคุณของพระองค์, ไม่ว่าในสภาพใด ด้วยความสงบเงียบอย่างสิ้นเชิงพระอับดุลบาฮาพร้อมที่จะเสียสละประโยชน์ส่วนตน และยอมจำนนอย่างสิ้นเชิงต่อพระประสงค์ของพระองค์, การละเมิดใดหรือที่น่ารังเกียจ น่าแขยงและชั่วช้ากว่านี้!

ในลักษณะคล้ายกันศูนย์รวมแห่งความเกลียดชังหมายมั่นจะสังหารพระอับดุลบาฮา และสิ่งนี้มีหลักฐานสนับสนุนจากคำให้การยืนยันที่เขียนโดยมีร์ซา โชอาอุลลาห์เองและแนบมานี้, เป็นที่ประจักษ์และโต้แย้งไม่ได้ว่า พวกเขาวางอุบายต่อต้านเราอย่างลับๆ และล้ำลึกที่สุด, ต่อไปนี้คือถ้อยคำที่เขาเขียนในจดหมายฉบับนี้ : “ทุกชั่วขณะข้าพเจ้าสาปแช่งผู้ที่ได้จุดความไม่ลงรอยกันนี้ ด้วยคำสาปเหล่านี้ ‘พระผู้เป็นนาย! ขออย่าปรานีเขา’ และข้าพเจ้าหวังว่าอีกไม่นานพระผู้เป็นเจ้าจะสำแดงผู้ที่จะไม่สงสารเขาให้เห็นชัด ผู้ซึ่งเวลานี้สวมอีกชุดหนึ่ง และข้าพเจ้าไม่สามารถอธิบายเกี่ยวกับเขามากไปกว่านี้” ด้วยถ้อยคำเหล่านี้เขาอ้างอิงถึงท่อนวจนะศักดิ์สิทธิ์ที่เริ่มต้นดังต่อไปนี้ “ผู้ที่อ้างสิทธิ์ก่อนที่หนึ่งพันปีจะผ่านไป...” จงใคร่ครวญดู! พวกเขาตั้งใจจะให้พระอับดุลบาฮาตายอย่างไร! จงไตร่ตรองวลีนี้ในหัวใจของเจ้า “เราไม่สามารถอธิบาย...มากไปกว่านี้” และตระหนักว่าพวกเขากำลังวางแผนลับเพื่อจุดประสงค์นี้อย่างไร พวกเขากลัวว่าจดหมายที่อธิบายเต็มที่เกินไปอาจตกไปอยู่ในมือของคนนอก และแผนลับของพวกเขาจะถูกสกัดและขัดขวาง, วลีนี้เพียงกำลังทำนายข่าวดีที่จะมาถึง นั่นคือ มีการเตรียมการที่จำเป็นทั้งหมดเกี่ยวกับเรื่องนี้ไว้แล้ว

ข้าแต่พระผู้เป็นเจ้า พระผู้เป็นเจ้าของข้าพเจ้า! พระองค์ทรงเห็นคนรับใช้ที่ถูกประทุษร้ายนี้ของพระองค์ถูกจับไว้แน่นในกรงเล็บของสิงโตที่ดุร้าย สุนัขป่าที่ตะกละและสัตว์ป่าที่กระหายเลือด, ขอทรงกรุณาช่วยเหลือข้าพเจ้าโดยความรักของข้าพเจ้าที่มีต่อพระองค์ เพื่อว่าข้าพเจ้าจะได้ดื่มถึงก้นถ้วยที่ปริ่มไปด้วยความศรัทธาพระองค์ และเต็มไปด้วยกรุณาธิคุณที่อารีของพระองค์ เพื่อว่าเมื่อล้มบนฝุ่นข้าพเจ้าจะทรุดหมอบราบลงและไม่รู้สึก ตัวขณะที่เสื้อผ้าของข้าพเจ้าถูกย้อมสีแดงเข้มด้วยเลือดของข้าพเจ้า, นี้คือความต้องการของข้าพเจ้า ความปรารถนาของหัวใจของข้าพเจ้า ความหวัง ความภาคภูมิ ความรุ่งโรจน์ของข้าพเจ้า, ข้าแต่พระผู้เป็นนาย พระผู้เป็นเจ้า และพระผู้เป็นที่ลี้ภัยของข้าพเจ้า ขอทรงให้จุดจบของข้าพเจ้าขจรสุคนธรสแห่งความรุ่งโรจน์ดังเช่นกลิ่นชะมดเชียงในชั่วโมงสุดท้ายของข้าพเจ้า! มีความอารีใดที่ยิ่งใหญ่กว่านี้หรือ? ไม่ ความรุ่งโรจน์ของพระองค์เป็นพยาน! ข้าพเจ้าร้องเรียกพระองค์ให้เป็นพยานว่า ไม่มีวันใดผ่านไปโดยที่ข้าพเจ้าไม่ได้ดื่มจากถ้วยนี้จนอิ่ม ความผิดที่พวกที่ละเมิดพระปฏิญญาทำ จุดความไม่ลงรอย แสดงความประสงค์ร้าย ปลุกระดมในดินแดนและทำให้พระองค์เสียเกียรติท่ามกลางคนรับใช้ของพระองค์นั้นร้ายแรงยิ่งนัก, พระผู้เป็นนาย! ขอทรงปกป้องที่มั่นอันแข็งแกร่งของศาสนาของพระองค์ให้พ้นจากพวกละเมิดพระปฏิญญาเหล่านี้ ขอทรงคุ้มครองเขตคุ้มครองลับของพระองค์ให้พ้นจากการโจมตีของพวกไร้ศีลธรรม ความจริงแล้วพระองค์คือพระผู้ทรงอำนาจ พระผู้ทรงอานุภาพ พระผู้ทรงกรุณา พระผู้ทรงแข็งแกร่ง

กล่าวโดยย่อ ดูกร พวกเจ้าผู้เป็นที่รักยิ่งของพระผู้เป็นนาย! ศูนย์กลางแห่งการปลุกระดมมีร์ซา โมฮัมหมัด อาลี ตามวจนะที่ชี้ขาดของพระผู้เป็นเจ้าและเพราะการละเมิดอย่างไม่มีขีดจำกัดของเขา ได้ร่วงลงมาและถูกตัดจาก**พฤกษาวิสุทธิ์**อย่างสาหัส, แท้จริงแล้วเราไม่ได้ประทุษร้ายพวกเขา แต่พวกเขาประทุษร้ายตัวเอง!

ข้าแต่พระผู้เป็นเจ้า ข้าแต่พระผู้เป็นเจ้าของข้าพเจ้า! ขอทรงคุ้มครองบรรดาคนรับใช้ที่พระองค์ไว้วางใจให้พ้นจากความชั่วร้ายของอัตตาและกิเลส ขอทรงคุ้มกันพวกเขาด้วยดวงตาที่ระวังระไวแห่งความเมตตารักใคร่ของพระองค์ให้พ้นจากความเคียดแค้น ความเกลียดชังและความอิจฉาทั้งหมด ขอทรงให้การคุ้มครองพวกเขาในที่มั่นที่ล่วงล้ำไม่ได้แห่งการดูแลของพระองค์ และด้วยปลอดภัยจากลูกดอกแห่งความสงสัย ขอทรงทำให้พวกเขาเป็นผู้สำแดงเครื่องหมายที่รุ่งโรจน์ของพระองค์ ขอทรงส่องสว่างใบหน้าของพวกเขาด้วยรังสีที่โชติช่วงที่สาดมาจากอรุโณทัยแห่งเอกภาพสวรรค์ของพระองค์ ขอทรงทำให้หัวใจของพวกเขาเบิกบานด้วยท่อนวจนะที่เปิดเผยจากอาณาจักรอันวิสุทธิ์ของพระองค์ ขอทรงเพิ่มความแข็งแกร่งของพวกเขาด้วยอานุภาพที่ควบคุมทุกสิ่งของพระองค์ ที่มาจากอาณาจักรแห่งความรุ่งโรจน์ของพระองค์, พระองค์คือพระผู้ทรงโอบอ้อมอารี พระผู้ทรงคุ้มครอง พระผู้ทรงมหิทธานุภาพ พระผู้ทรงกรุณา!

ดูกร พวกเจ้าผู้แน่วแน่ในพระปฏิญญา! เมื่อถึงชั่วโมงที่วิหคที่ปีกหักและถูกประทุษร้ายนี้จะบินเข้าไปในลานสวรรค์ เมื่อวิหคนี้จะรีบไปยังอาณาจักรของพระผู้ที่เรามองไม่เห็น และร่างที่เป็นสังขารของวิหคนี้จะสูญไปหรือไม่ก็ถูกซ่อนอยู่ภายใต้พื้นดิน เป็นหน้าที่ของอัฟนอน *(1)* ที่แน่วแน่ในพระปฏิญญาของพระผู้เป็นเจ้าและแตกกิ่งออกมาจาก**พฤกษาแห่งความวิสุทธิ์** พระหัตถ์ (เสา) ศาสนาของพระผู้เป็นเจ้า (ความรุ่งโรจน์ของพระผู้เป็นนายสถิตอยู่กับพวกเขา) มิตรสหายและผู้เป็นที่รักทั้งหมดทุกคน ที่จะต้องปลุกใจตนเองและลุกขึ้นด้วยหัวใจและวิญญาณอย่างพร้อมใจกัน เพื่อกระจายสุคนธรสของพระผู้เป็นเจ้า สอนความมุ่งหมายของพระองค์และส่งเสริมศาสนาของพระองค์, เป็นความจำเป็นที่พวกเขาจะไม่หยุดพักแม้ชั่วขณะหรือหาทางหย่อนกาย พวกเขาต้องแยกย้ายกันไปทุกดินแดน ผ่านทุกภูมิอากาศ และเดินทางไปทั่วทุกภูมิภาค, ด้วยถูกปลุกใจ ไม่หยุดพักและแน่วแน่จนถึงตอนจบ พวกเขาต้องเปล่งเสียงแห่งชัยชนะ “ข้าแต่พระองค์ พระผู้ทรงความรุ่งโรจน์ของความรุ่งโรจน์ทั้งหลาย!” (ยา บาฮาอุลลาห์ภา) ในทุกดินแดน ต้องเป็นที่เลื่องชื่อในโลกที่ไหนก็ตามที่พวกเขาไป ต้องลุกไหม้อย่างเจิดจ้าดังเช่นเทียนในทุกที่ประชุม และต้องจุดเปลวไฟแห่งความรักของพระผู้เป็นเจ้าในทุกที่ชุมนุม เพื่อว่าแสงสว่างของสัจธรรมจะสว่างไสวขึ้นมาในใจกลางของโลก เพื่อว่าทั่วทั้งโลกตะวันออกและโลกตะวันตกชุมนุมที่ไพศาลจะมารวมตัวกันภายใต้เงาของพระวจนะของพระผู้เป็นเจ้า สุคนธรสแห่งความวิสุทธิ์จะขจรไป ใบหน้าทั้งหลายจะเรืองอย่างเบิกบาน หัวใจทั้งหลายจะเปี่ยมด้วยจิตวิญญาณสวรรค์ และวิญญาณทั้งหลายจะมีธรรม

ในวันเหล่านี้ที่สำคัญที่สุดของสิ่งทั้งหมดคือ การนำทางชาติและประชาชนทั้งหลายของโลก การสอนศาสนามีความสำคัญที่สุด เพราะเป็นเสาหลักของรากฐานเอง คนรับใช้ที่ถูกประทุษร้ายนี้ใช้เวลากลางวันและกลางคืนในการส่งเสริมศาสนา และเร่งเร้าชนชาติทั้งหลายให้รับใช้ พระองค์หาได้พักผ่อนแม้ชั่วขณะจนกระทั่งชื่อเสียงของศาสนาของพระผู้เป็นเจ้าเล่าลือไปทั่วในโลก และลำนำสวรรค์จากอาณาจักรอับฮาปลุกเร้าโลกตะวันออกและโลกตะวันตก, ผู้เป็นที่รักยิ่งของพระผู้เป็นเจ้าเช่นกันต้องเอาเยี่ยงอย่างเดียวกันนี้ นี้คือความลับของความศรัทธา นี้คือเงื่อนไขจำเป็นของการเป็นทาสรับใช้ธรณีประตูของบาฮา!

สาวกทั้งหลายของพระคริสต์ลืมตนเองและทุกสิ่งทางโลก ละทิ้งความพะวงและทรัพย์สมบัติทั้งหมดของตน ชำระตนเองให้ปลอดจากอัตตาและกิเลส และด้วยความปล่อยวางอย่างสิ้นเชิงกระจายกันออกไปกว้างไกล และยุ่งอยู่กับการเรียกชนชาติทั้งหลายของโลกมาหาการนำทางของพระผู้เป็นเจ้า จนกระทั่งสุดท้ายแล้วพวกเขาทำให้โลกนี้กลายเป็นอีกโลกหนึ่ง ให้ความสว่างพื้นผิวโลก และพิสูจน์ความเสียสละประโยชน์ส่วนตนในหนทางของพระผู้เป็นที่รักยิ่งนั้นของพระผู้เป็นเจ้าจนถึงชั่วโมงสุดท้ายของตน, ในที่สุดพวกเขาได้สละชีวิตอย่างรุ่งโรจน์ในดินแดนต่างๆ ขอให้นักลงมือทำเดินตามรอยเท้าของพวกเขา!

ดูกร มิตรสหายที่รักใคร่ของเรา! หลังจากการล่วงลับไปของผู้ถูกประทุษร้ายนี้ เป็นหน้าที่ของอักซอน (กิ่ง) อัฟนอน (หน่อ) ของ**พฤกษาศักดิ์สิทธิ์** พระหัตถ์ (เสา) ศาสนาของพระผู้เป็นเจ้าและบรรดาผู้เป็นที่รักของพระผู้ทรงความงามอับฮา ที่จะหันไปหาท่านโชกิ เอฟเฟนดิ ซึ่งเป็นกิ่งอ่อนที่แตกออกมาจาก**พฤกษาวิสุทธิ์และศักดิ์สิทธิ์**สองต้น และเป็นผลไม้ที่งอกมาจากการสมัครสมานของสองแขนงของ**พฤกษาแห่งความวิสุทธิ์** เนื่องด้วยท่านคือเครื่องหมายของพระผู้เป็นเจ้า คือกิ่งที่ได้รับเลือก คือศาสนภิบาลของศาสนาของพระผู้เป็นเจ้า ผู้ซึ่งอักซอน [[1]](#footnote-1)อัฟนอน [[2]](#footnote-2) พระหัตถ์ศาสนาและผู้เป็นที่รักของพระองค์ทุกคน ต้องหันไปหา, ท่านคือผู้อรรถาธิบายวจนะของพระผู้เป็นเจ้า และผู้ที่สืบเชื้อสายโดยตรงจากท่านที่เกิดมาคนแรกจะสืบทอดท่าน

กิ่งอ่อนศักดิ์สิทธิ์นั่นคือศาสนภิบาลของศาสนาของพระผู้เป็นเจ้า และสภายุติธรรมสากลที่จะได้รับการเลือกตั้งอย่างเป็นสากลและสถาปนา ทั้งคู่อยู่ภายการดูแลและความคุ้มครองของพระผู้ทรงความงามอับฮา ภายใต้ชายคาและการนำทางอย่างไม่มีผิดพลาดของพระผู้ทรงความประเสริฐ (ขอชีวิตของเราสละเพื่อทั้งสองพระองค์) สิ่งใดก็ตามที่พวกเขาตัดสินใจเป็นการตัดสินใจของพระผู้เป็นเจ้า ใครที่ไม่เชื่อฟังท่านหรือไม่เชื่อฟังพวกเขา เท่ากับไม่เชื่อฟังพระผู้เป็นเจ้า ใครที่กบฏต่อท่านและพวกเขาเท่ากับกบฏต่อพระผู้เป็นเจ้า ใครที่ต่อต้านท่านเท่ากับต่อต้านพระผู้เป็นเจ้า ใครที่โต้แย้งพวกเขาเท่ากับโต้แย้งกับพระผู้เป็นเจ้า ใครที่พิพาทกับท่านเท่ากับพิพาทกับพระผู้เป็นเจ้า ใครที่ปฏิเสธท่านเท่ากับปฏิเสธพระผู้เป็นเจ้า ใครที่ไม่เชื่อท่านเท่ากับไม่เชื่อพระผู้เป็นเจ้า ใครที่เบี่ยงเบน แยกตัวและหันเหไปจากท่าน ความจริงแล้วได้เบี่ยงเบน แยกตัวและหันเหไปจากพระผู้เป็นเจ้า, ขอให้ความพิโรธ ความกริ้วโกรธที่ดุร้าย และความพยาบาทของพระผู้เป็นเจ้ามาลงที่เขา! ที่มั่นอันแข็งแกร่งจะยังคงล่วงล้ำไม่ได้และปลอดภัยโดยการเชื่อฟังท่านผู้ซึ่งเป็นศาสนภิบาลของศาสนาของพระผู้เป็นเจ้า, เป็นหน้าที่ของกรรมการสภายุติธรรมสากล อักซอน อัฟนอน พระหัตถ์ศาสนาของพระผู้เป็นเจ้า ที่จะแสดงการเชื่อฟัง การยอมจำนนและอยู่ภายใต้ศาสนภิบาลของศาสนาของพระผู้เป็นเจ้า หันไปหาท่านและถ่อมตัวต่อหน้าท่าน, ผู้ที่ต่อต้านท่านเท่ากับต่อต้านพระผู้เป็นหนึ่งที่แท้จริง จะสร้างความแตกแยกในศาสนาของพระผู้เป็นเจ้า จะบ่อนทำลายพระวจนะของพระองค์ และจะกลายเป็นศูนย์กลางแห่งการปลุกระดม, จงระวัง จงระวัง เพื่อมิให้วันทั้งหลายหลังจากการเสด็จขึ้นสู่สวรรค์ (ของพระบาฮาอุลลาห์) เกิดซ้ำอีก คือวันที่ศูนย์กลางแห่งการปลุกระดมค่อยๆ ผยองและก่อกบฏ และโดยการใช้เอกภาพสวรรค์เป็นข้ออ้าง ได้พรากตนเอง สร้างความไม่สบายใจและเสี้ยมคนอื่นๆ, ไม่มีข้อสงสัยว่าผู้อวดดีทุกคนที่มุ่งหวังความขัดแย้งและความไม่ลงรอยกัน จะไม่ประกาศจุดประสงค์ที่ชั่วร้ายของตนอย่างเปิดเผย ไม่เพียงเท่านั้น แต่ดังเช่นทองที่ไม่บริสุทธิ์ เขาจะหันไปใช้มาตรการมากมายหลากหลายและข้ออ้างต่างๆ เพื่อว่าเขาจะได้แยกการชุมนุมของประชาชนแห่งบาฮา, จุดหมายของเราคือการแสดงให้เห็นว่า พระหัตถ์ศาสนาของพระผู้เป็นเจ้าทั้งหลายต้องเฝ้าระวังอยู่เสมอ และทันใดที่พวกเขาพบว่าใครเริ่มต่อต้านและคัดค้านศาสนภิบาลของศาสนาของพระผู้เป็นเจ้า ให้ขับเขาออกไปจากชุมนุมของประชาชนแห่งบาฮา และอย่ายอมรับข้อแก้ตัวใดจากเขา, บ่อยแค่ไหนที่ความผิดพลาดที่ร้ายแรงพรางตัวอยู่ในชุดของสัจธรรม เพื่อจะได้หว่านเมล็ดแห่งความสงสัยในหัวใจของมนุษย์ทั้งหลาย!

ดูกร พวกเจ้าผู้เป็นที่รักยิ่งของพระผู้เป็นนาย! เป็นหน้าที่ของศาสนภิบาลของศาสนาของพระผู้เป็นเจ้าในระหว่างที่ยังมีชีวิตอยู่ ที่จะแต่งตั้งผู้ที่จะสืบทอดท่าน เพื่อความขัดแย้งจะไม่เกิดขึ้นหลังจากที่ท่านล่วงลับไป, ผู้ที่ได้รับการแต่งตั้งต้องสำแดงความปล่อยวางจากทุกสิ่งทางโลกในตนเอง ต้องเป็นสาระของความบริสุทธิ์ ต้องแสดงความกลัวพระผู้เป็นเจ้า ความรู้ อัจฉริยภาพและวิชาในตัวเอง, ดังนี้หากบุตรคนแรกที่เกิดจากศาสนภิบาลของศาสนาของพระผู้เป็นเจ้าไม่สำแดงสัจธรรมของวาทะในตนเองที่ว่า : “บุตรคือสาระลับของบิดา” นั่นคือ หากเขาไม่ได้สืบทอดลักษณะทางจิตวิญญาณภายในท่าน (ท่านศาสนภิบาลของศาสนาของพระผู้เป็นเจ้า) และเชื้อสายที่รุ่งโรจน์ของเขาไมทัดเทียมกับอุปนิสัยใจคอที่ดีงาม เช่นนั้นท่าน (ศาสนภิบาลของศาสนาของพระผู้เป็นเจ้า) ต้องเลือกกิ่งอื่นให้สืบทอดท่าน

พระหัตถ์ศาสนาของพระผู้เป็นเจ้าต้องเลือกตั้งบุคคลเก้าคนจากจำนวนพวกเขาเอง ซึ่งจะยุ่งอยู่กับการรับใช้งานที่สำคัญของศาสนภิบาลของศาสนาของพระผู้เป็นเจ้าอยู่ทุกเวลา, การเลือกตั้งเก้าคนนี้ต้องตัดสินโดยเสียงเอกฉันท์หรือเสียงส่วนใหญ่ในหมู่พระหัตถ์ศาสนาของพระผู้เป็นเจ้า และเก้าคนนี้ไม่ว่าโดยเสียงเอกฉันท์หรือเสียงส่วนใหญ่ ต้องให้ความเห็นด้วยกับผู้ที่ศาสนภิบาลของศาสนาของพระผู้เป็นเจ้าเลือกให้เป็นผู้สืบทอดท่าน การเห็นด้วยนี้ต้องให้ในลักษณะที่แยกเสียงที่เห็นด้วยจากเสียงที่ไม่เห็นด้วยไม่ได้ (นั่นคือการลงคะแนนเป็นความลับ)

ดูกร มิตรสหายทั้งหลาย! พระหัตถ์ศาสนาของพระผู้เป็นเจ้าต้องได้รับการเสนอชื่อและแต่งตั้งโดยท่านศาสนภิบาลของศาสนาของพระผู้เป็นเจ้า ทุกคนต้องอยู่ภายใต้ร่มเงาของท่านและเชื่อฟังบัญชาของท่าน, หากผู้ใดภายในหรือภายนอกคณะของพระหัตถ์ศาสนาของพระผู้เป็นเจ้า ไม่เชื่อฟังและหาทางแบ่งแยก ความพิโรธของพระผู้เป็นเจ้าและความพยาบาทของพระองค์จะมาลงที่เขา เพราะเขาจะก่อให้เกิดความแตกแยกในศาสนาที่แท้จริงของพระผู้เป็นเจ้า

หน้าที่ของพระหัตถ์ศาสนาของพระผู้เป็นเจ้าคือการขจรสุคนธรสสวรรค์ สั่งสอนวิญญาณของมนุษย์ ส่วเสริมการเรียนรู้ ปรับปรุงอุปนิสัยใจคอของมวลมนุษย์ ดำรงความบริสุทธิ์และปล่อยวางจากสิ่งทั้งหลายทางโลกทุกเวลาและภายใต้ทุกสภาพการณ์, พวกเขาต้องสำแดงความกลัวพระผู้เป็นเจ้าโดยการปฏิบัติตน กิริยามารยาท การกระทำและถ้อยคำของตน

คณะพระหัตถ์ศาสนาของพระผู้เป็นเจ้านี้อยู่ภายใต้การกำกับของศาสนภิบาลของศาสนาของพระผู้เป็นเจ้า ท่านต้องเร่งเร้าพระหัตถ์ศาสนาเป็นประจำให้มุมานะและพยายามสุดความสามารถที่จะขจรสุคนธรสของพระผู้เป็นเจ้า และนำทางชนชาติทั้งหมดของโลก เพราะแสงสว่างแห่งการนำทางของพระผู้เป็นเจ้านี่เองทำให้จักรวาลทั้งหมดสว่าง, การเพิกเฉยบัญชาที่เด็ดขาดนี้ซึ่งผูกมัดทุกคนแม้ชั่วขณะ ไม่เป็นที่อนุญาต เพื่อว่าโลกที่ดำรงอยู่จะกลายเป็นดังเช่นพิมานอับฮา พื้นผิวโลกจะกลายเป็นสวรรค์ การวิวาทและการต่อสู้กันท่ามกลางชนชาติ วงศ์ตระกูล ชาติและรัฐบาลทั้งหลายจะหายไป บรรดาผู้อยู่อาศัยบนโลกจะกลายเป็นชนชาติและเชื้อชาติเดียวกัน โลกจะกลายเป็นดังเช่นบ้านเดียวกัน, หากความขัดแย้งเกิดขึ้น ความขัดแย้งเหล่านี้จะตกลงกันได้ด้วยฉันทไมตรีและเป็นที่ยุติโดยศาลสูงสุด ซึ่งจะมีสมาชิกมาจากรัฐบาลและชนชาติทั้งหมดของโลก

ดูกร พวกเจ้าผู้เป็นที่รักยิ่งของพระผู้เป็นนาย! ในยุคศาสนาที่ศักดิ์สิทธิ์นี้ การต่อสู้และการวิวาทไม่เป็นที่อนุญาต ผู้รุกรานทุกคนพรากตนเองจากกรุณาธิคุณของพระผู้เป็นเจ้า, เป็นหน้าที่ของทุกคนที่จะแสดงความรักสุดขีด การปฏิบัติตนที่ซื่อตรง ความตรงไปตรงมาและความเมตตาที่จริงใจต่อชนชาติและวงศ์ตระกูลทั้งหมดของโลก ไม่ว่าจะเป็นเพื่อนหรือคนแปลกหน้า, จิตวิญญาณแห่งความรักและความเมตตารักใคร่นั้นต้องแรงกล้าถึงขนาดว่าคนแปลกหน้าจะพบว่าตนเองคือเพื่อน ศัตรูคือพี่น้องที่แท้จริง ไม่มีความแตกต่างใดๆ ดำรงอยู่ระหว่างพวกเขา, เพราะความเป็นสากลเป็นของพระผู้เป็นเจ้า และข้อจำกัดทั้งปวงเป็นเรื่องทางโลก, ดังนี้มนุษย์ต้องมุมานะเพื่อว่าสภาวะความเป็นจริงของเขาจะสำแดงคุณความดีและความสมบูรณ์ทั้งหลาย ซึ่งจะเป็นแสงสว่างที่ส่องมายังทุกคน, แสงสว่างของดวงอาทิตย์ส่องมายังทั้งโลก และการบริบาลที่ปรานีของพระผู้เป็นเจ้าหลั่งลงมายังชนชาติทั้งหมด, สายลมแห่งชีวิตฟื้นคืนชีวิตให้ทุกสิ่งมีชีวิต และทุกสิ่งที่ได้รับการประสาทด้วยชีวิตได้รับการแบ่งปันและส่วนแบ่ง ณ โต๊ะอาหารทิพย์ของพระองค์, ในลักษณะเดียวกันความเสน่หาและความเมตตารักใคร่ของคนรับใช้ทั้งหลายของพระผู้เป็นเจ้าที่แท้จริงองค์เดียว ต้องยื่นไปให้มวลมนุษยชาติอย่างอารีและทั่วถึง, ในเรื่องนี้ข้อจำกัดและขีดจำกัดทั้งหลายไม่เป็นที่อนุญาต

ดูกร มิตรสหายที่รักใคร่ทั้งหลายของเรา! ดังนั้นจงคบหากับชนชาติ วงศ์ตระกูลและศาสนาทั้งปวงในโลกด้วยวาจาสัตย์ ความซื่อตรง ความซื่อสัตย์ ความเมตตา ไมตรีจิตและความเป็นมิตร เพื่อว่าสภาวะที่ดำรงอยู่ทั้งหมดจะเปี่ยมด้วยความปีติที่วิสุทธิ์ของกรุณาธิคุณของบาฮา เพื่อว่าความเขลา ความเป็นอริ ความเกลียดชังและเคียดแค้นจะอันตรธานไปจากโลก และความมืดแห่งการหมางเมินท่ามกลางชนชาติและวงศ์ตระกูลทั้งหลายของโลกจะเปิดทางให้แสงสว่างแห่งเอกภาพ, หากชนชาติและชาติอื่นๆ ไม่ซื่อสัตย์ต่อเจ้า จงแสดงความซื่อสัตย์ของเจ้าต่อพวกเขา, หากพวกเขาไม่ยุติธรรมต่อเจ้า จงแสดงความยุติธรรมต่อพวกเขา, หากพวกเขาเฉยเมยต่อเจ้า จงดึงดูดพวกเขาเข้ามาหาตัวเจ้าเอง, หากพวกเขาแสดงความเป็นอริ จงเป็นมิตรต่อพวกเขา, หากพวกเขาเป็นพิษภัยต่อชีวิตของเจ้า จงให้ความหวานแก่วิญญาณของพวกเขา, หากพวกเขาทำเจ้ามีบาดแผล จงเป็นขี้ผึ้งทาแผลของพวกเขา ดังกล่าวนี้คือคุณลักษณะของผู้ที่จริงใจ! ดังกล่าวนี้คือคุณลักษณะของผู้ที่มีวาจาสัตย์!

และบัดนี้เกี่ยวกับสภายุติธรรมที่พระผู้เป็นเจ้าทรงบัญญัติให้เป็นบ่อเกิดของความดีทั้งปวง และเป็นอิสระจากความผิดพลาด สภานี้ต้องได้รับการเลือกตั้งโดยสิทธิ์เลือกตั้งอย่างเป็นสากล นั่นคือ โดยศาสนิกชนทั้งหลาย, กรรมการของสภานี้ต้องเป็นผู้สำแดงความกลัวพระผู้เป็นเจ้า และเป็นอรุโณทัยแห่งความรู้และปัญญา ต้องมีความศรัทธาที่แน่วแน่ในพระผู้เป็นเจ้า และเป็นผู้ปรารถนาดีต่อมวลมนุษยชาติ, สภานี้หมายถึงสภายุติธรรมสากล นั่นคือ ในทุกประเทศต้องมีการสถาปนาสภายุติธรรมระดับสอง และสภายุติธรรมระดับสองนี้ต้องเลือกตั้งกรรมการสภายุติธรรมสากล ทุกเรื่องต้องเสนอมายังสภายุติธรรมสากล สภานี้เป็นผู้ออกบทบัญญัติและระเบียบข้อบังคับทั้งหลายที่ไม่พบในพระธรรมศักดิ์สิทธิ์ที่ชัดแจ้ง, โดยสภานี้ปัญหาที่ยุ่งยากทั้งหมดจะได้รับการไข และท่านศาสนภิบาลของศาสนาของพระผู้เป็นเจ้าคือหัวหน้าที่ศักดิ์สิทธิ์และกรรมการที่มีเกียรติของสภานี้ตลอดชีวิต หากท่านไม่ได้เข้าร่วมการพิจารณาหารือของสภานี้ด้วยตนเอง ท่านต้องแต่งตั้งบุคคลหนึ่งเป็นตัวแทนของท่าน หากกรรมการสภายุติธรรมสากลคนใดกระทำบาปที่เป็นภัยต่อความผาสุกของส่วนรวม ท่านศาสนภิบาลของศาสนาของพระผู้เป็นเจ้ามีสิทธิ์ใช้ดุลพินิจขับไล่ผู้นั้น ครั้นแล้วประชาชนต้องเลือกตั้งอีกคนหนึ่งมาแทน, สภายุติธรรมนี้ต้องออกกฎและรัฐบาลต้องบังคับใช้กฎ, สภานิติบัญญัติต้องหนุนสภาบริหาร สภาบริหารต้องช่วยเหลือและเกื้อหนุนสภานิติบัญญัติ เพื่อว่าโดยความกลมกลืนและความสมัครสมานอย่างใกล้ชิดของสองอำนาจนี้ รากฐานของความเป็นธรรมและความยุติธรรมจะมั่นคงและแข็งแรง เพื่อว่าทุกภูมิภาคของโลกจะกลายเป็นดังเช่นสวรรค์เอง

ข้าแต่พระผู้เป็นนาย พระผู้เป็นเจ้าของข้าพเจ้า! ขอทรงช่วยบรรดาผู้เป็นที่รักของพระองค์ให้มั่นคงในศาสนา เดินในหนทางของพระองค์ แน่วแน่ในความมุ่งหมายของพระองค์ ขอทรงประทานกรุณาธิคุณของพระองค์ให้พวกเขาต้านการโจมตีของอัตตาและกิเลส และไปตามแสงสว่างแห่งการนำทางสวรรค์, พระองค์คือพระผู้ทรงอานุภาพ พระผู้ทรงกรุณา พระผู้ทรงดำรงอยู่ด้วยตนเอง พระผู้ทรงประทาน พระผู้ทรงเห็นใจ พระผู้ทรงมหิทธานุภาพ พระผู้ทรงโอบอ้อมอารี

ดูกร มิตรสหายทั้งหลายของพระอับดุลบาฮา! พระผู้เป็นนายทรงโปรดปรานคนรับใช้ทั้งหลายด้วยความการุณย์ ประหนึ่งเป็นเครื่องหมายแห่งพระพรอันไม่รู้สิ้นของพระองค์ โดยทรงให้มีข้อกำหนดการถวายเงินที่ตายตัว (ฮูคุ) และให้นำเสนอต่อพระองค์ด้วยสำนึกในหน้าที่ แม้ว่าทุกเวลาพระองค์ พระผู้เป็นหนึ่งที่แท้จริงและคนรับใช้ทั้งหลายพระองค์ ไม่ขึ้นกับสรรพสิ่ง และแท้จริงแล้วพระผู้เป็นเจ้าคือพระผู้ทรงครอบครองทุกสิ่ง ประเสริฐกว่าความจำเป็นต้องอาศัยของขวัญใดๆ จากผู้ที่พระองค์สร้าง, อย่างไรก็ตามการถวายเงินที่กำหนดไว้ตายตัวนี้ทำให้ประชาชนมั่นคงและแน่วแน่ และดึงการเพิ่มพูนของพระผู้เป็นเจ้ามาที่ตน, การถวายเงินนี้ให้กระทำผ่านท่านศาสนภิบาลของศาสนาของพระผู้เป็นเจ้า เพื่อว่าเงินนี้จะถูกใช้จ่ายเพื่อการขจรสุคนธรสของพระผู้เป็นเจ้า และเชิดชูพระวจนะของพระองค์ สำหรับกิจเพื่อการกุศลและเพื่อความผาสุกของส่วนรวม

ดูกร พวกเจ้าผู้เป็นที่รักยิ่งของพระผู้เป็นนาย! เป็นหน้าที่ของเจ้าที่จะยอมจำนนต่อพระเจ้าแผ่นดินทั้งหมดที่ยุติธรรม และแสดงความซื่อสัตย์ต่อกษัตริย์ที่ชอบธรรมทุกองค์, จงรับใช้ประมุขทั้งหลายของโลกด้วยวาจาสัตย์และความจงรักภักดีที่สุด จงแสดงความเชื่อฟังพวกเขาและเป็นผู้ปรารถนาดีต่อพวกเขา, อย่าไปยุ่มย่ามในกิจการการเมืองโดยไม่ได้รับอนุญาตจากพวกเขา เพราะการไม่จงรักภักดีต่อกษัตริย์ที่ยุติธรรมคือการไม่จงรักภักดีต่อพระผู้เป็นเจ้า

นี้คือคำแนะนำของเราและบทบัญญัติของพระผู้เป็นเจ้าสำหรับเจ้า ขอความสุขสวัสดีจงมีแด่พวกที่ปฏิบัติตาม

## ภาคที่สอง[Part 2]

พระองค์คือพระผู้เป็นเจ้า

ข้าแต่พระผู้เป็นนายของข้าพเจ้า พระผู้เป็นที่ปรารถนาของหัวใจของข้าพเจ้า พระองค์ผู้ซึ่งข้าพเจ้าเปล่งเสียงร้องขอความช่วยเหลือเสมอ พระองค์ผู้เป็นพระผู้ทรงเกื้อหนุนและร่มไม้ชายคาของข้าพเจ้า พระผู้ทรงช่วยเหลือและที่ลี้ภัยของข้าพเจ้า! พระองค์ทรงเห็นข้าพเจ้าจมอยู่ในมหาสมุทรแห่งความหายนะที่ท่วมท้นวิญญาณ ความเดือดร้อนที่กดดันหัวใจ ความวิบัติที่สลายการรวมกลุ่มของพระองค์ เคราะห์ร้ายและความเจ็บปวดทำให้กลุ่มศาสนิกชนของพระองค์กระจัดกระจาย, บททดสอบที่เจ็บปวดทั้งหลายล้อมรอบข้าพเจ้า และภยันตรายต่างๆ กลุ้มรุมข้าพเจ้าจากรอบด้าน พระองค์ทรงเห็นข้าพเจ้าจมอยู่ในทะเลแห่งความทุกข์ทรมานที่ไม่มีเหนือกว่า จมลงไปในหุบเหวที่วัดความลึกไม่ได้ เดือดร้อนโดยศัตรูทั้งหลายของข้าพเจ้า และถูกเผาผลาญด้วยเปลวไฟแห่งความเกลียดชังของพวกเขา ที่ถูกจุดขึ้นมาโดยญาติพี่น้องของข้าพเจ้า ซึ่งพระองค์ทรงทำพระปฏิญญาที่แข็งแกร่งและพินัยกรรมที่มั่นคงกับพวกเขา ในพระปฏิญญานี้พระองค์บัญชาพวกเขาให้หันหัวใจมาหาผู้ที่ถูกประทุษร้ายนี้ ให้พวกเบาปัญญา พวกไม่ยุติธรรม ออกห่างจากข้าพเจ้า และให้เสนอทุกสิ่งในคัมภีร์ศักดิ์สิทธิ์ของพระองค์ที่พวกเขาเห็นต่างกันมายังผู้ที่เดียวดายนี้ เพื่อว่าสัจธรรมจะถูกเปิดเผยต่อพวกเขา ความสงสัยของพวกเขาจะถูกปัดเป่า และเครื่องหมายที่เห็นชัดของพระองค์จะกระจายกว้างออกไป

ข้าแต่พระผู้เป็นนาย พระผู้เป็นเจ้าของข้าพเจ้า! กระนั้นเวลานี้ด้วยดวงตาที่ไม่หลับ พระองค์ทรงเห็นพวกเขาละเมิดและหันหลังให้กับพระปฏิญญาของพระองค์อย่างไร พวกเขาทำผิดไปจากพินัยกรรมของพระองค์และลุกขึ้นอย่างมาดร้ายด้วยความเกลียดชังและการก่อกบฏอย่างไร

ความเดือดร้อนรุนแรงขึ้นเมื่อพวกเขาลุกขึ้นด้วยความโหดร้ายเหลือทนเพื่อจะกำราบและบดขยี้ข้าพเจ้า เมื่อพวกเขากระจายม้วนกระดาษแห่งความสงสัยไปกว้างไกล และซัดการป้ายสีใส่ข้าพเจ้าด้วยความเท็จทั้งสิ้น, ข้าแต่พระผู้เป็นเจ้าของข้าพเจ้า ด้วยไม่พึงพอใจกับสิ่งนี้ หัวหน้าของพวกเขากล้าแทรกข้อความเข้าไปในคัมภีร์ของพระองค์ ปรับเปลี่ยนเนื้อหาของพระธรรมศักดิ์สิทธิ์ที่ชี้ขาดของพระองค์อย่างฉ้อฉล เติมแต่งสิ่งที่เปิดเผยไว้โดยปากกาที่รุ่งโรจน์ของพระองค์, สิ่งที่พระองค์เปิดเผยไว้สำหรับผู้ที่ทำความโหดร้ายอย่างจะแจ้งที่สุดต่อพระองค์ ไม่เชื่อในพระองค์ และปฏิเสธเครื่องหมายที่น่าพิศวงของพระองค์ เขายังเอามาสอดไว้ในสิ่งที่พระองค์เปิดเผยไว้สำหรับคนรับใช้ผู้นี้ของพระองค์ผู้ถูกประทุษร้ายในโลกนี้, เขาทำทั้งหมดนี้เพื่อว่าเขาจะได้ลวงวิญญาณของมนุษย์ทั้งหลาย และกระซิบความชั่วร้ายของตนเข้าไปในหัวใจของบรรดาผู้ที่อุทิศตนต่อพระองค์, หัวหน้าคนรองของพวกเขาให้การยืนยันเรื่องนี้โดยการสารภาพสิ่งนี้ด้วยลายมือของเขาเอง ลงตราประทับของเขา และกระจายเอกสารนี้ออกไปทั่วทุกภูมิภาค, ข้าแต่พระผู้เป็นเจ้าของข้าพเจ้า! มีความอยุติธรรมใดที่สาหัสกว่านี้ไหม? และพวกเขายังคงไม่หยุดพัก แต่มุมานะต่อไปด้วยความดื้อดึง ความมดเท็จและการใส่ร้าย การเหยียดหยามและป้ายสี เพื่อจะปลุกระดมท่ามกลางการปกครองในดินแดนนี้และที่อื่น ซึ่งเป็นเหตุให้พวกเขาลงความเห็นว่า ข้าพเจ้าเป็นผู้หว่านการปลุกระดมและเติมสิ่งที่หูรังเกียจที่จะฟังเข้าไปในจิตใจทั้งหลาย, ดังนี้รัฐบาลจึงตระหนก ประมุขจึงหวาดกลัว และชนชั้นสูงถูกปลุกเร้าให้ระแวง, จิตใจทั้งหลายว้าวุ่น กิจการทั้งหลายปั่นป่วน วิญญาณทั้งหลายกังวล ไฟแห่งความเจ็บปวดรวดร้าวและเศร้าโศกถูกจุดขึ้นมาในอก ใบไม้ศักดิ์สิทธิ์ทั้งหลาย (ของครัวเรือน) ถูกเขย่าและสั่น ดวงตาของพวกเธอหลั่งน้ำตาราวกับสายฝน เสียงถอนหายใจและเศร้าโศกเสียใจของพวกเธอเปล่งขึ้นมา และหัวใจของพวกเธอถูกเผาไหม้ภายในเสียงเหล่านั้น ขณะที่พวกเธอคร่ำครวญต่อคนรับใช้ที่ถูกประทุษร้ายนี้ของพระองค์ ซึ่งตกเป็นเหยื่ออยู่ในมือของญาติพี่น้องของตน ไม่เลย ศัตรูของตนต่างหาก!

พระผู้เป็นนาย! พระองค์ทรงเห็นทุกสิ่งร่ำไห้แก่ข้าพเจ้า และญาติพี่น้องของข้าพเจ้าปีติต่อความวิบัติของข้าพเจ้า ข้าแต่พระผู้เป็นเจ้าของข้าพเจ้า ความรุ่งโรจน์ของพระองค์เป็นพยาน! แม้แต่ในหมู่ศัตรูของข้าพเจ้า บางคนเศร้าโศกต่อความยุ่งยากและความทุกข์ร้อนของข้าพเจ้า และในพวกที่อิจฉา มีจำนวนหนึ่งหลั่งน้ำตาเพราะความพะวง การถูกเนรเทศและความทุกข์ทรมานของข้าพเจ้า, พวกเขาเป็นเช่นนี้เพราะว่าในตัวข้าพเจ้า พวกเขาไม่พบสิ่งใดนอกจากความรักและความอาทร และไม่เห็นสิ่งใดนอกจากความเมตตาและความปรานี, เมื่อพวกเขาเห็นข้าพเจ้าถูกกวาดลงไปในอุทกภัยแห่งความทุกข์ทรมานและความเดือดร้อน และตกเป็นเป้าสำหรับธนูแห่งชะตากรรม หัวใจของพวกเขาถูกเร้าด้วยความเห็นใจ และน้ำตาไหลออกมาจากลูกตาของพวกเขา และพวกเขาให้การยืนยันโดยการประกาศว่า : “พระผู้เป็นนายเป็นพยานของเรา เราไม่เห็นสิ่งใดจากเขานอกจากความซื่อสัตย์ ความเอื้อเฟื้อและความเห็นใจที่สุด” อย่างไรก็ตามพวกละเมิดพระปฏิญญาผู้เป็นลางของความชั่วร้าย เคียดแค้นด้วยความดุร้ายยิ่งขึ้น ปีติเมื่อเราตกเป็นเหยื่อของการทดสอบที่สาหัสที่สุด ปลุกใจตัวเองต่อต้านเรา และรื่นเริงต่อเหตุการณ์เจ็บปวดรวดร้าวที่เกิดขึ้นรอบๆ ตัวเรา

ข้าแต่พระผู้เป็นนาย พระผู้เป็นเจ้าของข้าพเจ้า! ข้าพเจ้าขอร้องพระองค์ด้วยลิ้นและทั้งหัวใจของข้าพเจ้า ขอทรงอย่าตอบแทนความโหดร้ายและการทำความผิด เล่ห์ลิ้นและการทำอันตรายของพวกเขา เพราะพวกเขาเบาปัญญาและต่ำช้า และไม่รู้ว่าตนทำอะไร พวกเขาไม่เห็นความดีแตกต่างจากความชั่วร้าย แยกไม่ออกว่าอะไรถูกอะไรผิด อะไรยุติธรรมอะไรไม่ยุติธรรม พวกเขาไปตามกิเลสของตนเอง และเดินตามรอยเท้าของผู้เบาปัญญาและบกพร่องที่สุดในหมู่พวกเขา, ข้าแต่พระผุ้เป็นนายของข้าพเจ้า! ขอทรงปรานีพวกเขา ขอทรงคุ้มครองพวกเขาจากความทุกข์ทรมานในเวลาที่ลำบากเหล่านี้ และขอให้การทดสอบและความยากลำบากทั้งหมดเป็นชะตากรรมของคนรับใช้นี้ของพระองค์ที่ได้ตกลงไปในหลุมมืดนี้, ขอทรงเลือกข้าพเจ้าโดยเฉพาะสำหรับทุกความวิบัติ และทำให้ข้าพเจ้าเป็นพลีสำหรับผู้เป็นที่รักทั้งหมดของพระองค์, ข้าแต่พระผู้เป็นนาย พระผู้ทรงความสูงส่งที่สุด! ขอให้วิญญาณ ชีวิต สภาวะและทุกสิ่งของข้าพเจ้าเป็นเครื่องบูชายันสำหรับพวกเขา, ข้าแต่พระผู้เป็นเจ้า พระผู้เป็นเจ้าของข้าพเจ้า! ด้วยความถ่อมตัว อ้อนวอนและล้มลงบนใบหน้า ข้าพเจ้าวิงวอนพระองค์ด้วยพลังใจทั้งหมดในการเปล่งเสียงร้องขอให้ทรงอภัยผู้ใดก็ตามที่ทำร้ายข้าพเจ้า ขอทรงยกโทษให้แก่ผู้ที่วางอุบายต่อต้านข้าพเจ้าและทำให้ข้าพเจ้าเคืองใจ และล้างการกระทำผิดของพวกที่ทำความไม่ยุติธรรมต่อข้าพเจ้า ขอทรงประทานของขวัญที่ดีงามของพระองค์ให้แก่พวกเขา ให้ความเบิกบาน คลายความทุกข์ใจ ให้ความสงบสุขและความเจริญรุ่งเรืองแก่พวกเขา ขอทรงให้ธรรมปีติของพระองค์แก่พวกเขา และพลั่งความอารีของพระองค์มาบนพวกเขา

พระองค์คือพระผู้ทรงอานุภาพ พระผู้ทรงกรุณา พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง!

ดูกร มิตรสหายที่รักยิ่งทั้งหลาย! เวลานี้เราตกอยู่ในอันตรายอย่างใหญ่หลวง และไม่มีความหวังที่จะมีชีวิตอยู่ต่อแม้เพียงชั่วโมงเดียว ดังนี้เราจำเป็นต้องลิขิตบรรทัดเหล่านี้เพื่อการคุ้มครองศาสนาของพระผู้เป็นเจ้า การปกปักรักษากฎของพระองค์ การพิทักษ์พระวจนะของพระองค์ และความปลอดภัยของคำสอนของพระองค์, พระผู้ทรงความงามบรมโบราณเป็นพยาน! ผู้ที่ถูกประทุษร้ายนี้ไม่เคยและไม่ได้รู้สึกเคียดแค้นใคร ไม่ได้โกรธเคืองใครอยู่ในใจ ไม่ได้เอ่ยถ้อยคำใดนอกจากเพื่อประโยชน์ของโลก, อย่างไรก็ตามข้อผูกพันสูงสุดของเราทำให้เราจำเป็นต้องพิทักษ์และปกปักรักษาศาสนาของพระผู้เป็นเจ้า, ดังนี้ด้วยความทุกข์ใจที่สุด เราขอแนะนำเจ้าว่า : จงพิทักษ์ศาสนาของพระผู้เป็นเจ้า คุ้มครองกฎของพระองค์ และจงกลัวความไม่ลงรอยกันที่สุด, นี้คือรากฐานความเชื่อของประชาชนแห่งบาฮา (ขอให้ชีวิตของเราเป็นพลีสำหรับพวกเขา) : “พระผู้ทรงความประเสริฐ (พระบ๊อบ) คือพระผู้สำแดงเอกภาพและความเป็นหนึ่งของพระผู้เป็นเจ้า พระผู้ประกาศล่วงหน้าการเสด็จมาของพระผู้ทรงความงามบรมโบราณ, พระผู้ทรงความงามอับฮา (ขอให้ชีวิตของเราเป็นพลีสำหรับมิตรสหายที่แน่วแน่ของพระองค์) คือพระผู้สำแดงองค์สูงสุดของพระผู้เป็นเจ้า และอรุโณทัยของสาระสวรรค์ขั้นสูงสุดของพระองค์ คนอื่นทั้งหมดคือคนรับใช้ของพระองค์และทำตามบัญชาของพระองค์” ทุกคนต้องหันมาหาคัมภีร์ที่ศักดิ์สิทธิ์ที่สุด และทุกเรื่องที่ไม่ได้บันทึกไว้แน่ชัดในคัมภีร์นี้ ต้องเสนอไปยังสภายุติธรรมสากล, สิ่งที่สภานี้รับรองไม่ว่าโดยเอกฉันท์หรือโดยเสียงส่วนใหญ่ แท้จริงแล้วคือสัจธรรมและจุดประสงค์ของพระผู้เป็นเจ้าเอง, แท้จริงแล้วใครที่เบี่ยงเบนไปจากนี้คือพวกที่ชอบความไม่ลงรอย แสดงความประสงค์ร้ายออกมาและหันหนีไปจากพระผู้เป็นนายแห่งพระปฏิญญา, สภานี้หมายถึงสภายุติธรรมสากลที่จะได้รับการเลือกตั้งจากทุกประเทศ กล่าวคือ จากดินแดนทั้งหลายในโลกตะวันออกและโลกตะวันตกที่ซึ่งมีบรรดาผู้เป็นที่รักอยู่ ตามวิธีการเลือกตั้งตามปกติในประเทศตะวันตกเช่นการเลือกตั้งของอังกฤษ

เป็นหน้าที่ของกรรมการเหล่านี้ (ของสภายุติธรรมสากล) ที่จะรวมตัวกันในสถานที่แห่งหนึ่ง และพิจารณาหารือเกี่ยวกับปัญหาทั้งหมดที่ก่อให้เกิดความขัดแย้ง คำถามทั้งหลายที่คลุมเครือ และเรื่องทั้งหลายที่ไม่ได้บันทึกไว้อย่างแน่ชัดในคัมภีร์, สิ่งใดก็ตามที่พวกเขาตัดสินใจจะมีผลเหมือนกับพระธรรมในคัมภีร์เอง, และเนื่องด้วยสภายุติธรรมนี้มีอำนาจที่จะออกกฎทั้งหลายที่ไม่ได้บันทึกไว้อย่างแน่ชัดในคัมภีร์ และสัมพันธ์กับธุรกรรมประจำวัน ดังนั้นสภานี้จึงมีอำนาจที่จะยกเลิกกฎเหล่านี้เช่นกัน, ดังนี้ตัวอย่างเช่น วันนี้สภายุติธรรมออกกฎบางอย่างและบังคับใช้กฎนี้ และหนึ่งร้อยปีหลังจากนั้นสภาพแวดล้อมเปลี่ยนแปลงไปมากและสถานการณ์ทั้งหลายปรับเปลี่ยนไป เมื่อนั้นสภายุติธรรมจะมีอำนาจตามความจำเป็นของเวลานั้นที่จะปรับเปลี่ยนกฎนั้น สภายุติธรรมสามารถทำเช่นนี้เพราะว่ากฎนั้นไม่ได้เป็นส่วนหนึ่งของพระธรรมสวรรค์ที่ชัดแจ้ง สภายุติธรรมเป็นทั้งผู้ริเริ่มกฎและยกเลิกกฎของตนเอง

และบัดนี้หนึ่งในหลักธรรมมูลฐานที่สุดและยิ่งใหญ่ที่สุดของศาสนาของพระผู้เป็นเจ้าคือ การหลีกหนีและหลีกเลี่ยงพวกละเมิดพระปฏิญญาอย่างสิ้นเชิง เพราะพวกเขาจะทำลายศาสนาของพระผู้เป็นเจ้าจนหมดสิ้น จะกำจัดกฎของพระองค์ และทำให้ความพยายามอย่างหนักทั้งหมดในอดีตหมดความหมาย, ดูกร มิตรสหายทั้งหลาย! เป็นความจำเป็นที่เจ้าจะระลึกถึงการถูกทดสอบของพระผู้ทรงความประเสริฐ (พระบ๊อบ) ด้วยความเห็นอกเห็นใจ และแสดงความซื่อสัตย์ต่อพระผู้ทรงความงามที่วิสุทธิ์เสมอ (พระบาฮาอุลลาห์) ต้องออกแรงพยายามสุดกำลังเพื่อว่าความวิบัติ บททดสอบและความทุกข์ทรมานทั้งหมดนี้ เลือดบริสุทธิ์และศักดิ์สิทธิ์ทั้งหมดนี้ที่หลั่งออกมาอย่างเหลือล้นในหนทางของพระผู้เป็นเจ้า จะไม่เปล่าประโยชน์, พวกเจ้ารู้ดีว่ามือของศูนย์กลางแห่งการปลุกระดมมีร์ซา โมฮัมหมัด อาลี และบรรดาผู้ร่วมงานกับเขา ได้ทำอะไร, หนึ่งในการกระทำของเขาคือการปรับเปลี่ยนเนื้อหาของพระธรรมศักดิ์สิทธิ์ซึ่งพวกเจ้าทุกคนทราบดี ขอความสรรเสริญจงมีแด่พระผู้เป็นนาย และรู้ว่าสิ่งนี้เป็นที่ประจักษ์ ได้รับการพิสูจน์และยืนยันโดยคำให้การของน้องชายของเขามีร์ซา บาดีอุลลาห์ ซึ่งคำสารภาพของเขาที่เขียนด้วยลายมือของตนเอง ลงตราประทับของตน ได้รับการตีพิมพ์และกระจายกว้างออกไป, นี้เป็นเพียงหนึ่งในการทำความผิดของเขา มีการละเมิดใดที่นึกคิดได้หรือที่จะแจ้งกว่าการแทรกข้อความเข้าไปในเนื้อหาของพระธรรมศักดิ์สิทธิ์? ไม่ ความชอบธรรมของพระผู้เป็นนายเป็นพยาน! การละเมิดทั้งหลายของเขาถูกเขียนและบันทึกไว้ในใบปลิวเอง ขอพระผู้เป็นเจ้าทรงโปรด พวกเจ้าจะได้อ่านสิ่งนี้อย่างถ้วนทั่ว

กล่าวโดยย่อตามพระธรรมสวรรค์ที่ชัดแจ้ง การละเมิดแม้แต่น้อยจะทำให้ชายผู้นี้ร่วงลงมา และมีการละเมิดใดหรือที่ร้ายแรงกว่าการพยายามทำลายอาคารของพระผู้เป็นเจ้า ละเมิดพระปฏิญญา ทำผิดไปจากพินัยกรรม เติมแต่งเนื้อหาของพระธรรมศักดิ์สิทธิ์ หว่านเมล็ดแห่งความสงสัย ป้ายสีพระอับดุลบาฮา กล่าวอ้างสิ่งที่พระผู้เป็นเจ้าไม่ได้ส่งหนังสือรับรองลงมา ปลุกเร้าการทำอันตรายและพยายามอย่างหนักที่จะหลั่งเลือดของพระอับดุลบาฮา และอีกหลายๆ สิ่งที่พวกเจ้าทุกคนทราบดี! ดังนี้เป็นที่ประจักษ์ว่าหากชายผู้นี้ทำให้ศาสนาของพระผู้เป็นเจ้าปั่นป่วนได้สำเร็จ เขาจะทำลายและกำจัดศาสนานี้ทั้งหมด, จงระวังอย่าเข้าหาชายผู้นี้ เพราะการเข้าหาเขานั้นเลวร้ายยิ่งกว่าการเข้าหากองไฟ!

พระผู้เป็นเจ้าผู้ทรงกรุณา! หลังจากที่มีร์ซา บาดีอุลลาห์ได้ประกาศด้วยลายมือของตนเองว่าชายผู้นี้ (โมฮัมหมัด อาลี) ได้ละเมิดพระปฏิญญา และได้ประกาศการเติมแต่งเนื้อหาของพระธรรมศักดิ์สิทธิ์ของชายผู้นี้ เขาตระหนักว่าการกลับมาหาศาสนาที่แท้จริงและภักดีต่อพระปฏิญญาและพินัยกรรม ไม่มีทางส่งเสริมกิเลสที่เห็นแก่ตัวของเขา, ดังนี้เขาสำนึกผิดและเสียใจต่อสิ่งที่ตนทำไป และพยายามเก็บรวบรวมคำพิมพ์สารภาพของตนคืนมาอย่างลับๆ วางอุบายกับศูนย์กลางแห่งการปลุกระดมอย่างมุ่งร้ายต่อเรา และคอยแจ้งให้ผู้เป็นศูนย์กลางดังกล่าวทราบทั้งหมดที่เกิดขึ้นในครัวเรือนของเรารายวัน, เขาถึงกับมีบทบาทนำในการทำอันตรายที่กระทำไปเมื่อเร็วๆ นี้, ขอความสรรเสริญจงมีแด่พระผู้เป็นเจ้า กิจการทั้งหลายได้ฟื้นความมั่นคงเมื่อก่อนคืนมา และบรรดาผู้เป็นที่รักได้ความสงบสุขมาบางส่วน, แต่นับตั้งแต่วันที่เขาเข้ามาอยู่ท่ามกลางพวกเราอีก เขาเริ่มหว่านเมล็ดแห่งการปลุกระดมที่เจ็บปวดใหม่, เล่ห์กลและอุบายบางอย่างของเขาจะถูกบันทึกไว้ในอีกใบปลิวหนึ่ง

อย่างไรก็ตามจุดประสงค์ของเราคือเพื่อแสดงให้เห็นว่า เป็นหน้าที่ของมิตรสหายทั้งหลายที่ยึดมั่นและมั่นคงในพระปฏิญญาและพินัยกรรมที่จะเฝ้าระวังอยู่ตลอด ด้วยเกรงว่าหลังจากที่ผู้ถูกประทุษร้ายนี้จากไป นักทำอันตรายที่ตื่นตัวและแข็งขันนี้จะก่อความปั่นป่วน แอบหว่านเมล็ดแห่งความสงสัยและการปลุกระดม และถอนรากศาสนาของพระผู้เป็นเจ้าจนหมดสิ้น, จงหลีกหนีการคบหาสมาคมกับเขาพันครั้ง จงเอาใจใส่และคอยระวัง จงเฝ้าดูและตรวจสอบ หากผู้ใดมีสายสัมพันธ์แม้แต่น้อยกับเขาอย่างเปิดเผยหรือลับๆ จงขับเขาออกไปจากท่ามกลางพวกเจ้า เพราะแน่นอนว่าเขาจะก่อความปั่นป่วนและการทำอันตราย

ดูกร พวกเจ้าผู้เป็นที่รักยิ่งของพระผู้เป็นนาย! จงพยายามอย่างหนักด้วยหัวใจทั้งหมดที่จะคุ้มครองศาสนาของพระผู้เป็นเจ้าให้พ้นจากการโจมตีของผู้ที่ไม่จริงใจ เพราะดวงวิญญาณเช่นนี้ทำให้คนตรงกลายเป็นคนคด และความพยายามที่ใจบุญทั้งหมดจะก่อให้เกิดผลที่ตรงกันข้าม

ข้าแต่พระผู้เป็นเจ้า ข้าแต่พระผู้เป็นเจ้าของข้าพเจ้า! ข้าพเจ้าร้องเรียกพระองค์ ศาสนทูตและพระผู้นำข่าวทั้งหลายของพระองค์ นักบุญและผู้ทรงธรรมทั้งหลายของพระองค์ ขอทรงเป็นพยานว่า ข้าพเจ้าได้ประกาศข้อพิสูจน์ของพระองค์อย่างสิ้นข้อสงสัยต่อบรรดาผู้เป็นที่รักของพระองค์ และอธิบายทุกสิ่งอย่างชัดเจนต่อพวกเขา เพื่อว่าพวกเขาจะได้เฝ้าระวังศาสนาของพระองค์ คุ้มกันหนทางตรงของพระองค์ และคุ้มครองกฎที่สว่างไสวของพระองค์ แท้จริงแล้วพระองค์คือพระผู้ทรงรอบรู้ พระผู้ทรงอัจฉริยภาพ!

## ภาคที่สาม[Part 3]

พระองค์คือพยาน พระผู้ทรงเพียงพอสำหรับทุกสิ่ง

ข้าแต่พระผู้เป็นเจ้าของข้าพเจ้า พระผู้เป็นที่รักยิ่งของข้าพเจ้า พระผู้เป็นยอดปรารถนาของหัวใจของข้าพเจ้า! พระองค์ทรงรู้ พระองค์ทรงเห็นสิ่งที่บังเกิดกับคนรับใช้นี้ของพระองค์ ผู้ที่ถ่อมตัว ณ ประตูของพระองค์ และพระองค์รู้บาปทั้งหลายที่กระทำต่อคนรับใช้นี้โดยประชาชนแห่งความประสงค์ร้าย พวกที่ได้ละเมิดพระปฏิญญาของพระองค์ และหันหลังให้กับพินัยกรรมของพระองค์, เวลากลางวันพวกเขาทำให้ข้าพเจ้าทุกข์ทรมานด้วยลูกธนูแห่งความเกลียดชัง และยามค่ำคืนพวกเขาวางอุบายลับเพื่อทำให้ข้าพเจ้าเจ็บปวด, ยามรุ่งอรุณพวกเขากระทำสิ่งที่หมู่เทวัญบนสวรรค์ต้องเศร้าโศก และยามค่ำพวกเขาชักดาบแห่งการใช้อำนาจบาตรใหญ่ใส่ข้าพเจ้า และปาลูกดอกแห่งการป้ายสีใส่ข้าพเจ้าต่อหน้าพวกไม่มีศีลธรรม, แม้ว่าพวกเขาจะทำผิด คนรับใช้ที่ต่ำต้อยผู้นี้ของพระองค์ก็อดทน และสู้ทนความทุกข์ทรมานและบททดสอบทุกอย่างจากน้ำมือของพวกเขา แม้ว่าโดยอานุภาพและอำนาจของพระองค์ คนรับใช้นี้สามารถทำลายถ้อยคำของพวกเขา ดับไฟของพวกเขา และหยุดเปลวไฟแห่งการกบฏของพวกเขา

ข้าแต่พระผู้เป็นเจ้าของข้าพเจ้า! พระองค์ทรงเห็นแล้วว่าการสู้ทนความยุ่งยาก ความอดกลั้นและความเงียบของข้าพเจ้า ได้เพิ่มความโหดร้าย ความโอหังและความทะนงของพวกเขาอย่างไร, ข้าแต่พระผู้เป็นที่รักยิ่ง! ความรุ่งโรจน์ของพระองค์เป็นพยาน พวกเขาไม่ยอมเชื่อในพระองค์และก่อกบฏพระองค์อย่างที่ไม่เหลือสักชั่วขณะให้ข้าพเจ้าได้พักและอยู่อย่างสงบเงียบ เพื่อว่าข้าพเจ้าจะได้ลุกขึ้นเชิดชูพระวจนะของพระองค์อย่างเหมาะสมและบังควรท่ามกลางมนุษยชาติ และรับใช้ ณ ธรณีประตูแห่งความวิสุทธิ์ด้วยหัวใจที่เปี่ยมล้นไปด้วยความเบิกบานของบรรดาผู้อยู่อาศัยในอาณาจักรอับฮา

พระผู้เป็นนาย! ถ้วยน้ำแห่งความวิบัติของข้าพเจ้าล้นแล้ว การตีกระหน่ำใส่ข้าพเจ้าอย่างดุร้ายจากรอบด้าน ลูกดอกแห่งความเดือดร้อนล้อมรอบข้าพเจ้า ลูกธนูแห่งความทุกข์ใจสาดใส่ข้าพเจ้า, ดังนี้ความทุกข์ทรมานท่วมท้นข้าพเจ้า และเพราะการโจมตีของเหล่าศัตรู ความเข้มแข็งของข้าพเจ้ากลายเป็นความอ่อนแอในตัวของข้าพเจ้า ขณะที่ข้าพเจ้ายืนอยู่โดยลำพังและถูกทิ้งไว้ท่ามกลางศัตรูทั้งหลาย, พระผู้เป็นนาย! ขอทรงปรานีข้าพเจ้า ขอทรงยกข้าพเจ้าขึ้นไปหาพระองค์เอง และให้ข้าพเจ้าดื่มจากถ้วยแห่งการสละชีวิต เพราะโลกกว้างกับความไพศาลทั้งหมดของโลกไม่สามารถบรรจุข้าพเจ้าได้อีกต่อไป

แท้จริงแล้วพระองค์คือพระผู้ทรงปรานี พระผู้ทรงเห็นใจ พระผู้ทรงกรุณา พระผู้ทรงโอบอ้อมอารี!

ดูกร พวกเจ้ามิตรสหายที่แท้และจริงใจของผู้ถูกประทุษร้ายนี้! ทุกคนรู้และเชื่อความหายนะและความเดืดร้อนเช่นไรบังเกิดกับผู้ถูกประทุษร้ายนี้ นักโทษนี้ โดยน้ำมือของพวกละเมิดพระปฏิญญา ณ เวลาที่หัวใจของเขาถูกเผาผลาญด้วยเปลวไฟแห่งการตายจากกันหลังจากพระผู้เป็นดวงตะวันของโลกลับฟ้าไป

ในทุกส่วนของโลก เมื่อศัตรูทั้งหลายของพระผู้เป็นเจ้าที่ได้ประโยชน์จากการลาลับไปของดวงอาทิตย์แห่งสัจธรรม ได้ลงมือโจมตีทันทีด้วยอำนาจทั้งหมดของพวกเขา ณ เวลานั้นท่ามกลางความหายนะอันใหญ่หลวง พวกละเมิดพระปฏิญญาได้ลุกขึ้นด้วยความโหดร้ายที่สุด ตั้งใจจะทำร้ายและปลุกจิตวิญญาณแห่งความเป็นอริ, ทุกชั่วขณะพวกเขาทำความผิดอย่างหนึ่ง และปลุกใจตนเองให้หว่านเมล็ดแห่งการปลุกระดมอย่างร้ายกาจ และทำลายอาคารแห่งพระปฏิญญา, แต่ผู้ถูกประทุษร้ายนี้ นักโทษนี้ ทำเต็มที่เพื่อจะซ่อนและปกปิดการกระทำของพวกเขา เพื่อว่าพวกเขาอาจจะเสียใจและสำนึกผิด, อย่างไรก็ตามการสู้ทนความยุ่งยากและความอดกลั้นของพระองค์ต่อการกระทำที่ชั่วร้ายเหล่านี้ ทำให้พวกกบฏยิ่งโอหังและใจกล้า จนกระทั่งพวกเขาหว่านเมล็ดแห่งความสงสัยโดยใบปลิวที่เขียนด้วยมือของตนเอง พิมพ์ใบปลิวเหล่านี้และกระจายกว้างออกไปทั่วโลก โดยเชื่อว่าการกระทำที่เบาปัญญาดังกล่าวจะทำให้พระปฏิญญาและพินัยกรรมจบลงที่ความล้มเหลว

ดังนั้นผู้เป็นที่รักทั้งหลายของพระผู้เป็นนายได้ลุกขึ้น ด้วยความมั่นใจและแน่วแน่ที่สุดเป็นแรงบันดาลใจ และได้รับการเกื้อหนุนโดยอานุภาพของอาณาจักรสวรรค์ ความแข็งแกร่งของพระผู้เป็นเจ้า กรุณาธิคุณสวรรค์ ความช่วยเหลือที่ไม่มีพลาดและความอารีสวรรค์ พวกเขาได้ต้านทานศัตรูทั้งหลายของพระปฏิญญาด้วยตำราร่วมเจ็ดสิบเล่ม และโดยข้อพิสูจน์ที่ยุติข้อสงสัย หลักฐานที่แน่ชัด และเนื้อหาที่ชัดเจนจากธรรมลิขิต พวกเขาได้พิสูจน์แย้งม้วนกระดาษแห่งความสงสัยและใบปลิวที่ปลุกเร้าการทำอันตรายของเหล่าศัตรู, ดังนี้ศูนย์กลางแห่งการปลุกระดมจึงหมดท่าในความเจ้าเล่ห์ของตน ถูกความพิโรธของพระผู้เป็นเจ้าเล่นงาน เสื่อมลงและเสียชื่อเสียงซึ่งจะยืนนานไปจนกระทั่งวันแห่งชะตาวิบัติ, ขะตากรรมของประชาชนที่กระทำความชั่วร้ายนั้นต่ำช้าและน่าเวทนา ผู้ซึ่งตกอยู่ในความสูญเสียอย่างหนัก!

และเมื่อพวกเขาสูญเสียความมุ่งหมายของตน สิ้นหวังในความพยายามต่อต้านบรรดาผู้เป็นที่รักของพระผู้เป็นเจ้า เห็นธงแห่งพินัยกรรมของพระองค์โบกสะพัดทั่วทุกภูมิภาค และเป็นพยานต่ออานุภาพของพระปฏิญญาของพระผู้ทรงปรานี เปลวไฟแห่งความอิจฉาลุกโพลงภายในตัวพวกเขาเกินกว่าจะเล่าได้, ด้วยความแข็งขันและความพยายาม ความเคียดแค้นและความเป็นอริที่สุด พวกเขาไปตามอีกเส้นทาง เดินอีกหนทาง คิดอีกแผน คือการจุดไฟแห่งการปลุกระดมในใจกลางของรัฐบาลเอง และดังนี้ทำให้ผู้ถูกประทุษร้ายนี้ นักโทษนี้ ดูเหมือนว่าเป็นตัวการของการต่อสู้ เป็นภัยต่อรัฐบาล เป็นผู้เกลียดชังและผู้ต่อต้านกษัตริย์, บางทีพระอับดุลบาฮาอาจถูกสังหาร และชื่อของพระองค์จะได้เสื่อมสูญ ซึ่งเมื่อเป็นดังนี้สมรภูมิจะถูกเปิดให้ศัตรูทั้งหลายของพระปฏิญญาคืบหน้าและควบม้าของตน ก่อความสูญเสียอย่างร้ายแรงกับทุกคน และบ่อนทำลายรากฐานอาคารของศาสนาของพระผู้เป็นเจ้า, เพราะการปฏิบัติตนและความประพฤติของคนจอมปลอมพวกนี้ชั่วช้าถึงขนาดที่เป็นดังเช่นขวานที่ฟันที่รากของ**พฤกษาวิสุทธิ์** หากปล่อยให้พวกเขาทำต่อไป ในเวลาไม่กี่วันพวกเขาจะกำจัดศาสนาของพระผู้เป็นเจ้า พระวจนะของพระองค์ และตัวพวกเขาเอง

ดังนั้นผู้เป็นที่รักยิ่งของพระผู้เป็นนายต้องหลีกหนีพวกเขาทั้งหมด หลีกเลี่ยงพวกเขา สกัดกั้นเล่ห์กลและการกระซิบที่ชั่วร้ายของพวกเขา พิทักษ์กฎของพระผู้เป็นเจ้าและศาสนาของพระองค์ พากันขจรสุคนธรสของพระผู้เป็นเจ้าให้กว้างออกไป และประกาศคำสอนของพระองค์สุดความสามารถ

ใครก็ตามและการประชุมใดก็ตามที่กลายเป็นสิ่งกีดขวางการกระจายแสงสว่างของศาสนา ขอให้บรรดาผู้เป็นที่รักให้คำแนะนำพวกเขาและกล่าวว่า : “ในของขวัญทั้งหมดของพระผู้เป็นเจ้า ของขวัญที่ยิ่งใหญ่ที่สุดคือการสอนศาสนา การสอนศาสนาดึงกรุณาธิคุณของพระผู้เป็นเจ้าเข้ามาหาเรา และเป็นหน้าที่แรกของเรา เราพรากตนเองจากของขวัญนี้ได้อย่างไร? ไม่เพียงเท่านั้น ชีวิต ประโยชน์ ความสบาย การพักผ่อนทั้งหมดของเรา เราสละเป็นพลีแด่พระผู้ทรงความงามอับฮา และสอนศาสนาของพระผู้เป็นเจ้า” อย่างไรก็ตามต้องใช้ความระมัดระวังและความสุขุมดังที่บันทึกไว้ในคัมภีร์ ม่านต้องไม่ถูกฉีกออกเป็นชิ้นๆ อย่างทันใด ความรุ่งโรจน์ของความรุ่งโรจน์ทั้งหลายสถิตอยู่กับเจ้า

ดูกร พวกเจ้าผู้ศรัทธาและเป็นที่รักของพระอับดุลบาฮา! เป็นหน้าที่ของเจ้าที่จะดูแลท่านโชกิ เอฟเฟนดิให้ดีที่สุด ผู้ซึ่งเป็นแขนงที่แตกกิ่งและผลไม้ที่งอกออกมาจาก**พฤกษาสวรรค์ที่ศักดิ์สิทธิ์**สองต้น เพื่อว่าจะไม่มีธุลีแห่งความท้อแท้และเศร้าโศกมาเปื้อนความแจ่มใสของท่าน เพื่อว่าวันแล้ววันเล่าท่านจะมีความสุข ความเบิกบานและสภาวธรรมยิ่งขึ้น และจะเติบโตขึ้นมาเป็นดังเช่นต้นไม้ที่ผลดก

เพราะหลังจากพระอับดุลบาฮา ท่านคือศาสนภิบาลของศาสนาของพระผู้เป็นเจ้า, อัฟนอน พระหัตถ์ (เสา) ศาสนาของพระผู้เป็นเจ้าและผู้เป็นที่รักยิ่งทั้งหลายของพระผู้เป็นนาย ต้องเชื่อฟังท่านและหันไปหาท่าน, ใครที่ไม่เชื่อฟังท่านเท่ากับไม่เชื่อฟังพระผู้เป็นเจ้า ใครที่หันหนีไปจากท่านเท่ากับหันหนีไปจากพระผู้เป็นเจ้า ใครที่ปฏิเสธท่านเท่ากับปฏิเสธพระผู้เป็นหนึ่งที่แท้จริง, จงระวังเพื่อมิให้ใครตีความหมายของวจนะเหล่านี้อย่างไม่ซื่อ และเสนอข้ออ้าง ชูธงแห่งการก่อกบฏ ค่อยๆ ดื้อดึงหนักขึ้นและเปิดประตูกว้างสำหรับการตีความอย่างไม่ซื่อ เหมือนกับพวกที่ละเมิดพระปฏิญญาหลังจากวันแห่งการเสด็จขึ้นสู่สวรรค์ (ของพระบาฮาอุลลาห์), ไม่มีใครได้รับสิทธิ์ให้เสนอความคิดเห็นของตนเอง หรือแสดงความเชื่อมั่นเฉพาะของตน ทุกคนต้องแสวงหาการนำทางและหันไปหาศูนย์กลางของศาสนาและสภายุติธรรม และผู้ที่หันไปหาสิ่งอื่นใดนั้นหลงผิดร้ายแรงอย่างแท้จริง

ความรุ่งโรจน์ของความรุ่งโรจน์ทั้งหลายสถิตอยู่กับเจ้า!

1. ผู้สืบเชื้อสายเพศชายจากพระบาฮาอุลลาห์ [↑](#footnote-ref-1)
2. ญาติของพระบ๊อบ [↑](#footnote-ref-2)